הוועדה לענייני ביקורת המדינה, כנסת 16, פרוטוקול מספר 127, 2004-11-08 09:30

אמנון כהן: בוקר טוב לכולם.

אמנון כהן: אני מבקש לדעת מיהם הנוכחים כאן – האם קצין חינוך ראשי הוזמן?

אמנון כהן: אני מבין שהוא לא כאן.

אמנון כהן: הוא לא רוצה להיות אחראי על גלי צה"ל?

אמנון כהן: מה הוא אמר?

חנה פריידין: עד כמה שאנחנו יודעים אנחנו זימנו אותו לישיבה, ולא קיבלנו הודעה על כך שהוא לא יבוא – הוא היה אמור להגיע הבוקר.

חנה פריידין: היה גם אישור של לשכת הרמטכ"ל לכך שהוא ישתתף בדיון.

אמנון כהן: מפקד גלי צה"ל נמצא?

אבי בניהו: כן.

אמנון כהן: מפקד גלי צה"ל כאן, אבל אני רציתי את קצין חינוך ראשי, כי הכפיפות היא אליו.

אמנון כהן: אמרתי שאם הוא לא הגיע, אולי הוא כבר לא רוצה שיהיו כפופים אליו.

אמנון כהן: ברשותכם, אני פותח את הדיון בנושא:

אמנון כהן: תחנת גלי צה"ל – דו"ח מבקר המדינה 55א, עמ' 143.

אמנון כהן: לפני שנשמע את עיקרי ממצאי הדו"ח, אני מבקש לציין מספר נקודות לאחר שקראתי את הדו"ח: מצד אחד חשוב לנו מאוד שיהיה קשר, ושיעבור מידע לחיילים.

אמנון כהן: אני רואה את התקשורת כאלמנט חינוכי, ואני חושב שדרך רדיו ששייך לצה"ל ובמימונו של צה"ל צריך לעבור גם חומר שצריך ללמד ולהסביר – תוך כדי אקטואליה ותוך כדי השידורים.

אמנון כהן: עם זאת, בדו"ח אני רואה שהתחנה הפכה תחנה מסחרית לכל דבר.

אמנון כהן: ערכתי השוואות בין תחנות עסקיות אחרות, ובאמת ברוך השם לא נופלים מהם.

אמנון כהן: למעשה, 90% מהעבודה היא עסקית, ורק 10%-12% מהזמן שמשודר מיועד לחיילים.

אמנון כהן: מבחינת תכנים – גם ברשת ב' של קול ישראל וגם ברשת א' מתייחסים כמובן להרבה מאוד תכנים שקשורים בביטחון, בצה"ל ובחיילים.

אמנון כהן: כך שהממדים כבר פחות או יותר דומים.

אמנון כהן: אם קצין חינוך ראשי, שהכפיפות היא אליו, לא מגיע ולא יכול להגיב ולדווח לגבי הדברים שהוא צופה לגלי צה"ל ולגבי התכנים שיהיו שם – ואני מדבר כבר מעבר לביקורת; יש ביקורת קשה ביותר, כאשר לא ייאמן שבצה"ל, כשהאחריות היא של הצבא שהוא נוקשה מבחינת חוקים ופקודות, מתנהל איזשהו אגף, שנוהג כביכול מדובר בתחנה פרטית שלא קשורה לאף אחד.

אמנון כהן: בנוסף, כפי הנראה לא כל אחד יכול להתקבל לתחנה, כי למעשה מדובר בתחנה יוקרתית מאוד, ותמיד צריך להיות "בן של" כדי להתקבל לתחנות האלה.

אמנון כהן: תוצאה אפשרית נוספת של המצב הזה הוא שהאנשים שמתעסקים בנושאי החסויות אינם מתאימים מבחינה כלכלית כדי לבצע את ההסכמים הללו.

אמנון כהן: מהדו"ח עולה שמטוס קל, שנתן שירותים על דיווח בכבישים, קיבל חשיפת פרסום בשווי של הרבה מאוד כסף, וכאשר בוחנים את השירות שהוא נתן בפועל זה מסתכם באחוזים נמוכים ביותר יחסית בהשוואה לפרסום שהוא קיבל.

אמנון כהן: מדובר בגדול, כי אי אפשר להעריך זאת במדויק ולנקוב במספרים, כמו: 16 מיליון ש"ח בהשוואה ל-2 מיליון ש"ח.

אמנון כהן: אני שב ואומר שמדובר בהערכות שצריך לבדוק, אבל הפערים הם בוודאי ובוודאי גבוהים ביותר.

אמנון כהן: לדעתי, זה נובע מכך שמישהו לא מסתכל על כך, לא אכפת לו או שהוא מתלהב מדבר כזה או אחר.

אמנון כהן: אך מדובר כאן בדברים חשובים.

אמנון כהן: משרד הביטחון מממן את הפעילות של גלי צה"ל ושל גלגלצ כי הוא חושב שזה חשוב ונכון, ואם אפשר לחסוך בכסף הזה באמצעות חסויות כאלה ואחרות, ולהעביר את הכספים לתכנים ולנושאים אחרים בצה"ל – אנחנו דנים כאן בהרבה מאוד נושאים שדו"ח מבקר המדינה גילה: שולחים את החיילים לחזית בלא אפודים קרמיים משום שאין כסף, ואילו כאן אנחנו מבצעים איזושהי עסקה שאפשר לחסוך בה, ואולי להשיג באמצעותה את התקציב הזה לאותם אפודים קרמיים.

אמנון כהן: אבל זה לא מגיע לשם, אלא הולך לבזבזנות כזו או אחרת.

אמנון כהן: עושים את כל הפעילות הזאת בצורה חובבנית.

אמנון כהן: נשמע כעת את עיקרי ממצאי הדו"ח, ונפתח את הדיון.

אמנון כהן: בנוסף, נשמע גם את הגופים המבוקרים, ונראה מה נחליט בסוף הדיון.

חיים לשם: בתקופה שבין יולי 2003 לפברואר 2004 ערך משרד מבקר המדינה ביקורת בתחנת גלי צה"ל.

חיים לשם: בחינת מכלול הליקויים שהועלו בשבעה תחומי הפעילות העיקריים שנבדקו מלמדת על כך שהתחנה קיימה את פעילותה תוך חריגה מפקודות הצבא החלות עליה, כמו גם מכללי המינהל התקין.

חיים לשם: משרד הביטחון וצה"ל לא קיימו פיקוח ובקרה מספקים על פעילותה השוטפת של התחנה, ולא פעלו במהלך השנים על מנת למסד תשתית מינהלית מתאימה לפעילות התחנה, שתתן מענה למכלול מאפייניה הייחודיים.

חיים לשם: להלן פירוט עיקרי הממצאים שהועלו בביקורת, לפי תחומי הפעילות העיקריים שנבדקו: בתחום ההוראות המסדירות את פעילות התחנה: באוקטובר 2001 בוטלה הוראת הפיקוד העליון שהגדירה את ייעוד ותפקדי התחנה ופקודת הארגון של גלי צה"ל אימצה את תפקידי התחנה כפי שנקבעו בהוראת הפיקוד העליון.

חיים לשם: משרד מבקר המדינה העיר כי לגלי צה"ל מאפיינים המייחדים אותה מיחידות צה"ל אחרות, ובין היתר: סמכויותיהם של רשות השידור ושר הביטחון על פי חוק רשות השידור בנוגע לפעילותה של התחנה; עיקר פעילותה של התחנה אינו נוגע לתחום הצבאי, אלא לתחום התקשורת; ולצורך מילוי תפקידיה מקיימת התחנה קשרים עם גורמים אזרחיים רבים.

חיים לשם: לדעת משרד מבקר המדינה, מאפייני הפעילות הייחודיים של גלי צה"ל במסגרת הצבא מחייבים בסיס נורמטיבי מתאים, ואין בפקודת הארגון של גלי צה"ל, העוסקת במבנה הארגוני של התחנה, בהגדרת התפקידים והכפיפויות, כדי לענות על הצורך שעקרונות הפעולה של התחנה יעוגנו בהנחיות של הדרג הבכיר במערכת הביטחון.

אמנון כהן: מיהו הגוף הבכיר?

חיים לשם: יש מדרג של הוראות.

חיים לשם: הוראות פיקוד עליונות מאשר שר הביטחון; הוראות פיקוד מטכ"ל מאשר הרמטכ"ל.

חיים לשם: הוראות פקודות האמון – הדרג הפחות בכיר מבין המדרג של ההוראות והפקודות בצבא.

יעקב אור: - - -

חיים לשם: בתחום הניהול התקציבי: (א) התקציב של גלי צה"ל משקף רק כמחצית מהעלות השנתית הכוללת להפעלת התחנה, ושאר העלויות ממומנות מתקציביהם של אגפי המטה הכללי.

חיים לשם: במצב זה מוגבלת היכולת לאמוד ולנתח את כלל הפעילות של התחנה מבחינה כלכלית--

אמנון כהן: אבקש כי תסביר את הדברים.

אמנון כהן: ראיתי כאן שהעלות הכוללת להפעלתה תחנה מסתכמת בשנת 2002 ב-33 מיליון ש"ח.

אמנון כהן: האם זה כולל חסויות?

אמנון כהן: האם מדובר רק בגלי צה"ל או בחטיבות נוספות?

רן כהן: העלות הכוללת היא 33 מיליון ש"ח?

רן כהן: זה יכול להיות?

אבי בניהו: זוהי העלות של גל"צ וגלגלצ משני מקורות: (א) כ-20 מיליון ש"ח מתקציב הביטחון; (ב) 12-13 מיליון ש"ח מתשדירי חסות – זה מתקיים ב-20 השנים האחרונות.

רן כהן: זאת מבלי להביא בחשבון את עלות החיילים--

אבי בניהו: את העלות הישירה של החיילים – כן.

אבי בניהו: אבל אם אתה - - - בכוח העבודה כלולים הכרטיסיות ושכר הדירה שלהם, אבל לא ה–

רן כהן: זה כולל הוצאות שוטפות, אבל לא עלות, כי זו תחנה צבאית – כמו ביחידה.

אבי בניהו: זו תחנה צבאית, אבל עובדים בה יותר מ-100 אזרחים עובדי צה"ל.

רן כהן: אבל אותם 100 אזרחים כן כלולים בתקציב הזה?

אבי בניהו: כן – גם החיילים כלולים.

רן כהן: זיל-הזול.

רן כהן: גם אני יכול לפתוח תחנה.

אליעזר זנדברג: לא נפלה טעות בדו"ח מבקר המדינה.

רן כהן: אדוני המבקר, 33 מיליון ש"ח – אני יכול לגייס כמה אנשים ולפתוח תחנה.

רן כהן: אני לא חושב שאני אצליח לעשות את זה כמו שגלי צה"ל עושים.

אופיר פינס-פז: זה הרבה או מעט?

רן כהן: מעט מאוד.

רן כהן: זיל-הזול.

חיים לשם: במצב זה מוגבלת היכולת לאמוד ולנח את כלל הפעילות של התחנה מבחינה כלכלית, ונפגעת היכולת של מפקדת קצין החינוך והנוער הראשי לקיים בקרה תקציבית נאותה על כלל הפעילות של התחנה; (ב) נמצא כי עסקות החליפין שביצעה התחנה, בהיקף כספי של מיליוני ש"ח בשנה, לא קיבלו ביטוי בתקציב גלי צה"ל.

אמנון כהן: מה זאת אומרת?

חיים לשם: כל העסקאות האלה של ההתקשרות עם החברות לא נכללו בתקציב גלי צה"ל, ואין להן ביטוי בתקציב גלי צה"ל.

אמנון כהן: זה לא כלול ב-33 מיליון ש"ח – זה מעבר.

אמנון כהן: אם כן, זה עולה יותר חבר הכנסת רן כהן.

חיים לשם: לא – העלות הכוללת היא 33 מיליון ש"ח.

חיים לשם: התקציב של גלי צה"ל הוא לא העלות הכוללת.

חיים לשם: התקציב של גלי צה"ל הוא היום--

אמנון כהן: לא עיינתי בתקציב משרד הביטחון כדי לבדוק את עלותה של תחנת גלי צה"ל.

אמנון כהן: בהתאם לדו"ח, אני רואה 33 מיליון ש"ח.

אמנון כהן: אני מבקש לדעת מה כלול בתקציב הזה; האם מדובר בכל התקציב, אם יש עדיין אזרחים שעובדים דרך חברות כוח אדם – האם זה כלול באותם 33 מיליון ש"ח?

רן כהן: מפקד התחנה אמר שכן.

אמנון כהן: אם יש חסויות ועסקאות כאלה ואחרות, ותמורת כך מקבלים תגמולים, כסף או שווה כסף – האם זה כלול?

דליה פרומקין: - - -

יובל חיו: כשאנחנו מדברים על תקציב, אנחנו מדברים על צד ההוצאות וצד ההכנסות.

יובל חיו: בהערה האחרונה שהוקראה כאן, אנחנו מדברים על עסקאות מסויימות שבהן גלי צה"ל מקבלת שירות מסויים, טובין מסויימים, וההכנסה הזאת לא רשומה בתקציב התחנה.

יובל חיו: כלומר, בשנת תקציב מסויימת, כשנתקבל שירות מסויים, השירות הזה לא נכנס לאותו סכום שהוזכר כתקציב גלי צה"ל, ולא נרשם.

אמנון כהן: וההוצאה מהפעילות ההיא?

רן כהן: סליחה, לא מדובר במזל"ט של החיזבאללה – אפשר לציין במה מדובר, ובאיזו שנה.

אורי אריאל: זה סודי יותר מהמזל"ט הזה.

יובל חיו: הזכרנו כרגע, למשל, עסקה מסויימת שבה גלי צה"ל מקבלת שירות של מסוק, שעולה כל יום לשמים.

חיים לשם: של פלאפון

יובל חיו: השירות הזה, למשל, לא רשום כעלות מסויימת בתוך התקציב של גלי צה"ל, ויש דוגמאות נוספות.

יובל חיו: בגלי צה"ל הדבר מכונה "עסקאות שת"פ" – סוגים שונים של עסקאות כאשר גלי צה"ל מקבלת שירות מסויים, ולפעמים משלמת בצורה של אזכורים של החברה שנתנה את השירות.

יובל חיו: לטעמנו, הדבר הזה צריך להיות מפורט בתקציב התחנה.

יובל חיו: הוא לא מופיע, ועל כך היתה ההערה.

רן כהן: זה צריך להיכנס כהכנסה וכהוצאה, או רק לאזכר את זה כשיתוף פעולה?

רן כהן: כי זאת לא הכנסה וגם לא הוצאה.

עוזי ברלינסקי: זה צריך להיות מוגדר כהוצאה מותנית בהכנסה, וזה צריך להיות מפורט בתקציב.

רן כהן: אבל מדוע?

רן כהן: אילו הפעילות הזאת היתה פעילות פרופר של גלי צה"ל, היא היתה צריכה להיכנס כהכנסה, והוצאה כהוצאה.

רן כהן: בסדר גמור.

רן כהן: אבל זה לא זה – מדבור כאן בשיתוף פעולה, כפי שהגדיר יובל, שמי שמאוזכר נהנה מכך שהוא מעלה את המטוס.

רן כהן: גלי צה"ל מזכיר את זה כי זה נותן לו שירות, ולכן זה צריך להיכנס אולי כשיתוף פעולה, אבל מדוע כהכנסה?

רן כהן: אין כאן הכנסה והוצאה ישירה.

רן כהן: יש כאן שיתוף פעולה – בדיוק כהגדרתו.

יובל חיו: שילוב פעולה כזה יכול להיות בצד אחד שלו כל הפלאפונים של עובדי התחנה, למשל.

יובל חיו: עובדי תחנה שמשתמשים בפלאפונים ככלי עבודה – בכל גוף אנחנו רואים זאת כ--

רן כהן: זאת הכנסה.

יובל חיו: - - -

רן כהן: אני סומך על המקצוענים שלכם, אבל צריך להבדיל בין שיתוף פעולה לבין דבר שהוא שימוש באמצעי שהוא למעשה הכנסה לכל דבר.

אמנון כהן: אבל זה צריך לבוא לידי ביטוי באיזשהו מקום.

אבי בניהו: מבחינתנו לפחות, הערת המבקר היא הערה נכונה.

אבי בניהו: שווה הערך של עלות המטוס – שייתכן שבשלבים מסויימים נוותר עליו, כי אין לנו כסף עבור המטוס; לקחנו את זה מגורמי תקשורת אחרים, המטוס הקל של אל-על וכן הלאה.

אבי בניהו: כל סוגיית הפלאפונים היא פתירה ביותר.

אבי בניהו: את הפטנט הזה של פלאפון עשתה גלי צה"ל לפני 12 שנה, כשהוא עדיין לא היה נגיש.

אבי בניהו: היום לחברת פלאפון או לחברה אחרת יש מכרז מוביל עם הצבא.

אבי בניהו: שתי ההערות האלה נכונות, מבחינתי לפחות, מעבר לדיון מהו שיתוף פעולה.

אבי בניהו: אני מקווה שכבר בשנה הבאה הם ייכללו בתקציב התחנה – אז זה יהיה 34 מיליון ש"ח.

חיים לשם: בתחום ההתקשרויות עם גופים אזרחיים: מפקד גלי צה"ל, שהינו קצין בשירות קבע, נוהג לחתום בשם משרד הביטחון על רובם המוחלט של ההסכמים בדבר תשדירי השירות ותשדירי החסות, בלי שמשרד הביטחון הסדיר את הרשאתו לכך כנדרש בהוראת הפיקוד העליון בנושא התקשרויות עם ספקים, וחרף העובדה שגלי צה"ל העלתה בפני המשרד בעבר את הבעיה במטרה להביא לפתרונה.

אמנון כהן: האם תוכל להסביר?

חיים לשם: מפקד גלי צה"ל הוא איש צבא, ולפי הפקודות איש צבא אינו יכול לנהל משא ומתן - - - עם גורמים אזרחיים, אלא משרד הביטחון.

חיים לשם: במשך שנים חתמו מפקדי גלי צה"ל על הסכמים ועל תשדירי חסות – שהם הסכמים עסקיים--

אמנון כהן: הם לא האצילו מסמכויותיהם אליהם?

חיים לשם: לא – הם לא קיבלו הרשאה לכך.

אבי בניהו: למרות שפנינו מספר פעמים – בעל פה ובכתב – וזה לא הוסדר.

חיים לשם: המצב הזה נמשך הרבה שנים, ואנחנו רואים בכך - - - משרד מבקר המדינה העיר למשרד הביטחון ולצה"ל, כי המצב הקיים בגלי צה"ל בנושא ביצוע התקשרויות עם נותני החסות ואישורן, הנמשך כבר שנים, עומד בניגוד להוראות הקיימות.

חיים לשם: על משרד הביטחון להסדיר בדחיפות את דרכי ההתקשרות של גלי צה"ל עם נותני החסות, לרבות ההרשאה לחתום בשמו על ההסכמים עמם.

חיים לשם: ב.

חיים לשם: גלי צה"ל סיכמה מסמך המפרט את מדיניות התעריפים של תשדירי השירות והחסויות, אולם מסמך מדיניות זה לא אושר על ידי הגורמים המקצועיים במשרד הביטחון, אשר נושאים באחריות הכוללת בתחומי ההרכשה והמכירות בצה"ל, למרות שהועבר אליהם עוד באוקטובר 2002.

חיים לשם: ג.

חיים לשם: בבדיקה שערך משרד מבקר המדינה בנוגע לשני שיתופי פעולה נרחבים שקיימה גלי צה"ל עם חברות מסחריות – ופלאפון היא אחת מהן – נמצא שההתקשרויות התבצעו בלי שנבחנו היבטי רכש ומכרזים מבחינה משפטית ואף בלי שהן נבחנו מבחינה כלכלית; התקשרות שבמסגרתה מאזכרת גלי צה"ל בתכניותיה חברה מסחרית בהיקף ששוויו הכספי הוא מיליוני ש"ח לשנה, מתקיימת במשך שנים בלי שהיו בידי גלי צה"ל נתונים בדוקים ומדויקים אודות ההיבטים הכספיים של ההתקשרות, ובלי שנחתם הסכם בין הצדדים.

אמנון כהן: לא בודקים את זה תחילה ביחידה הכלכלית כמה זה יכניס.

אמנון כהן: אין מחלקה שבודקת את זה?

חיים לשם: יש מחלקה כלכלית, אבל זה לא נבדק.

אמנון כהן: אבל אין אנשים מתאימים ומוכשרים.

אמנון כהן: אתה דילגת על היעדר השכלה מתאימה של הגורמים--

חיים לשם: - - - אני קורא את עיקרי הממצאים.

חיים לשם: משרד מבקר המדינה העיר לגלי צה"ל, כי התקשרויותיה בהסכמים לשיתופי הפעולה האמורים, נעשו בלי שהן נבחנו מבחינה משפטית על ידי הגורמים המוסמכים במשרד הביטחון, בהתאם להוראות הדין בנושא רכש ומכרזים, לרבות ההוראות בדבר הדרכים לקבלת פטור ממכרז במקרים מסוימים.

חיים לשם: ד.

חיים לשם: גלי צה"ל מעניקה למאזינים במסגרת שידוריה פרסים, המתקבלים מגופים מסחריים בתמורה לאזכור שמם של אותם גופים בשידור.

חיים לשם: נמצא, כי עובדי התחנה, וביניהם מפיקים של תכניות, לרבות חיילים בשירות חובה, קיימו משא ומתן עם חברות מסחריות והתקשרו עמן לקבלת פרסים, וכן חתמו על הסכמים בעניין זה ללא הרשאה כדין.

חיים לשם: כמו כן, נמצאו ליקויים ביישום נוהל שסיכמה התחנה בשנת 2002 בעניין אישור הפרסים והיקף התמורה בגינם.

חיים לשם: משרד מבקר המדינה העיר למשרד הביטחון וצה"ל, כי ראוי שתיקבע מדיניות בנושא הפרסים ואזכור גופים בשידור, שבין היתר, תאפשר לגופים השונים הזדמנות ונגישות שווה להתקשר עם גלי צה"ל בקשר לשימוש במשאב של חשיפה רדיופונית.

חיים לשם: לדעת משרד מבקר המדינה, ראוי גם שגלי צה"ל תשקול לאמץ דרך של טיפול מרוכז בנושא גיוס הפרסים, לרבות ניהול הקשרים עם הגורמים השונים שמחוץ לתחנה, בידי גורם אחד אשר יהיה מוסמך לנהל פעילות זו.

חיים לשם: בתחום כוח אדם, בנוגע לעיתונאים בכירים המועסקים כאזרחים עובדי צה"ל: א.

חיים לשם: זה שנים רבות לא מיושמים בגלי צה"ל כללי הרישום והפיקוח שנקבעו בהוראות הצבא לגבי הבקרה על שעות עבודתם של אזרחים עובדי צה"ל בנוגע לעיתונאים הבכירים של התחנה.

חיים לשם: בחינה של נושא זה, שהחלה לפני כעשר שנים, טרם סוכמה במשרד הביטחון.

אמנון כהן: עשר שנים, ועדיין לא - - -

חיים לשם: התחילה איזושהי עבודה בנושא הזה לפני כעשר שנים - - - הוא היה בעבר מפקד גלי צה"ל.

חיים לשם: לדעת משרד מבקר המדינה, המצב שבו במשך שנים אין מיישמים את כללי הרישום והפיקוח או כללים אחרים, על שעות העבודה של העיתונאים עובדי צה"ל בתחנה, אינו עולה בקנה אחד עם כללי המינהל התקין.

חיים לשם: על משרד הביטחון וצה"ל לסיים בדחיפות את הטיפול בנושא, לקבל החלטות בנוגע לכללי רישום ופיקוח הישימים לעבודת העיתונאים עובדי צה"ל בתחנה ולבצעם.

חיים לשם: ב.

חיים לשם: מרכז תעסוקת אזרחים עובדי צה"ל וגלי צה"ל סיכמו במקרים מסוימים עם עיתונאים הסדרים בדבר תשלום גלובלי עבור שעות נוספות ושעות כוננות, בניגוד לפקודת מטכ"ל בנושא זה.

חיים לשם: לדעת משרד מבקר המדינה, תשלום גלובלי עבור שעות נוספות ושעות כוננות נועד לעתים להגדיל את שכרם של העיתונאים עובדי צה"ל מעבר לרמות השכר המאושרות על ידי משרד הביטחון ומרכז תעסוקת אזרחים עובדי צה"ל, בדרכים העומדות בניגוד לפקודת המטכ"ל בנושא זה.

חיים לשם: לשם תגמול עובד מעבר לרמות השכר הקבועות בטבלאות השכר של עובדי צה"ל, במקרים מתאימים עליהם יוחלט, על משרד הביטחון, אכ"א ומרכז תע"ץ לבחון וליישם דרכי טיפול שאינן עומדות בניגוד לכללים המחייבים.

חיים לשם: בנוגע לעובדי חברת כוח אדם: א.

חיים לשם: רובם הגדול של עובדי חברת כוח אדם בגלי צה"ל, המהווים את רוב מצבת העובדים של התחנה, מועסקים בתחנה אף שלגבי מרביתם לא מתקיימים התנאים לצורת העסקה זו, כפי שנקבעו בהודעת נציבות שירות המדינה ואומצו בהוראת משרד הביטחון.

חיים לשם: מדובר בעובדים המועסקים לאורך שנים, בין היתר, בפעילות הביצוע הייעודית של התחנה; באיוש חלק מתפקידי הניהול בה; במילוי רוב התפקידים המקצועיים ובייצוג גלי צה"ל מול גורמי חוץ.

חיים לשם: ב.

חיים לשם: נמצאו הבדלים משמעותיים בין הנורמות וההסדרים המינהליים החלים על אזרחים עובדי צה"ל שבתחנה לבין אלו החלים על עובדי חברת כוח האדם, הממלאים תפקידים דומים.

חיים לשם: ג.

חיים לשם: גלי צה"ל גיבשה, בהתאם להנחיות משרד הביטחון תעריפון לקביעת שכרם של עובדי חברת כוח האדם.

חיים לשם: תעריפון זה כולל טווחי שכר לפי תפקיד.

חיים לשם: שכרם של עובדים אלה נקבע על ידי מפקד התחנה ומאושר על ידי משרד הביטחון בלי שנקבעו לכך עקרונות ואמות מידה ברורים.

חיים לשם: כמו כן, התעריפון אינו מתייחס לכל המשימות שנעשות בגלי צה"ל.

חיים לשם: לדעת משרד מבקר המדינה, על משרד הביטחון לזרז את תהליך בחינת צורת ההעסקה של עובדי חברת כוח אדם; כל עוד לא נמצא הפתרון לבעיות הנובעות מכך בעתיד הנראה לעין, על היועץ הכלכלי למערכת הביטחון לטפל בבעיות שהוצגו בדו"ח זה בנושא התעריפון, כך שיוכל לשמש לתחנה כלי יעיל לקביעת שכר עובדי חברת כוח האדם.

הקלטות השידור: א.

הקלטות השידור: עשרות אלפי התקליטורים שמחזיקה גלי צה"ל, אינם מטופלים כאפסניית צה"ל, וממילא לא מולאו מרבית ההוראות של צה"ל בתחום זה.

הקלטות השידור: כן נמצאו ליקויים ברישום של מלאי התקליטורים, ובפיקוח אחר השימוש בהם על ידי עובדי התחנה.

הקלטות השידור: לדעת משרד מבקר המדינה, לתיעוד שבארכיון ההקלטות של גלי צה"ל יש ערך היסטורי רב, ויש להחזיקו בתחנה בתנאים אשר יבטיחו את שלמותו כנדרש בפקודת המטכ"ל האמורה.

הקלטות השידור: לכן ראוי, שמשרד הביטחון וצה"ל יגבשו תכנית רב-שנתית לתכלית זו, בהתאם לסדר קדימויות שייקבע מראש.

הקלטות השידור: בתחום האבטחה בגלי צה"ל: הנושא נבדק בדו"ח זה, אולם הוועדה לענייני ביקורת המדינה של הכנסת, בהתייעצות עם מבקר המדינה, החליטה שלא להניח על שולחן הכנסת ולא לפרסם נתונים בנושא זה לשם שמירה על ביטחון המדינה, בהתאם לסעיף 17 לחוק מבקר המדינה, התשי"ח- 1958 [נוסח משולב].

הקלטות השידור: משרד מבקר המדינה העיר, כי הליקויים שהועלו בנושא אבטחת התחנה, מצביעים על כך, שטרם ניתן המענה השלם הדרוש לאבטחת התחנה, כפי שהנחה סגן ראש אכ"א בעקבות המלצת פיקוד העורף.

הקלטות השידור: לסיכום: לצה"ל ולמשרד הביטחון יש תפקיד מרכזי בהסדרה ובמיסוד התהליכים המינהליים המתקיימים בתחנה, באופן שיאפשרו את תפקודה הנאות בתנאים ובסביבה הייחודיים שבמסגרתם היא פועלת, לפיכך נדרשת מהם מעורבות משמעותית יותר לנעשה בתחנה.

הקלטות השידור: במקביל לכך, על מפקד גלי צה"ל ועל עובדי התחנה לנהל את פעילותם תוך הקפדה על הנורמות התקפות החלות עליה.

אמנון כהן: תודה.

אמנון כהן: חבר הכנסת פינס, האם תרצה לדבר עכשיו?

אופיר פינס-פז: מאוחר יותר.

רן כהן: אני מבקש לשאול: אדוני המבקר, ההמלצה שכלולה בדו"ח היא להגיע למצב שבו גלי צה"ל תהיה למעשה מעין גוף קונה תשומות ונותן שירותים לצה"ל.

חיים לשם: משק תקציבי סגור - - -

רן כהן: משק תקציבי סגור, שינהל עם צה"ל מערכת של קניה ומכירה.

רן כהן: הוא יקבל מהצבא את התשומות, וימכור לצה"ל שירותים.

אבי בניהו: ראיון עם - - - 300 ש"ח.

יעקב אור: - - -

אליעזר זנדברג: זה לא רעיון - - -

רן כהן: אדוני המבקר, אקרא לך מתוך הדו"ח: לדעת משרד מבקר המדינה, בחינה שלמה של שאר תפקודה של גלי צה"ל כמשק תקציבי סגור, צריכה לכלול גם את החלופה האמורה שלפיה גלי צה"ל תוכל למכור לצה"ל שירותי שידור, ולקנות ממנו תשומות לפעילותה.

רן כהן: כלומר, זה יוצר מצב שבו גלי צה"ל היא תחנה מעין אוטונומית בתוך הצבא או מחוץ לצבא, והיא מקיימת אתו למעשה מערך של קניה ומכירה.

רן כהן: זה במידה מסויימת תהליך שאיננו מסתכל על גלי צה"ל כעל חלק מצה"ל.

רן כהן: אם כן, יכול להיות רעיון שאומר: מה לנו במדינה דמוקרטית תחנת שידור צבאית, שלמעשה עוסקת בנושאים הכלליים של עם ישראל כמו כל תחנה.

רן כהן: אולי צריך ללכת לאזרוח שלה.

רן כהן: זהו תהליך אחד.

רן כהן: אבל אני שואל קודם כול האם ההמלצה כאן היא כפי שהיא כתובה, שמציעה למעשה ליצור מצב של תן וקח בין גלי צה"ל לבין הצבא.

רן כהן: אגב, אני לא מכיר את זה בתוך הצבא עם שום מערכת – או אולי אני טועה.

רן כהן: האם יש מערכת כזאת?

חיים לשם: משק תקציבי סגור – כן.

אורי אריאל: Outsourcing.

רן כהן: כרגע גלי צה"ל היא כמו יחידה צבאית.

רן כהן: השאלה שלי היא האם יש כאן המלצה ליצור מצב שבו--

אמנון כהן: אבל כתוב.

רן כהן: אני שואל האם מה שנובע מן ההמלצה הוא למעשה ליצור מצב של החצנת התחנה והפיכתה למשק סגור – חיצוני במידה מסויימת, והאם קיום המערכת הזאת של תן וקח בין גלי צה"ל לבין צה"ל היא נכונה.

אמנון כהן: - - -

רן כהן: זה גם עניין של קונספציה – לא רק ענין טכני של תן וקח.

רן כהן: השאלה היא: מה רוצים שגלי צה"ל תהיה.

אליעזר זנדברג: לפעמים אני מקורי, אבל לא תמיד; לפעמים אני לא מקורי.

אליעזר זנדברג: הרעיון הזה איננו שלי.

אליעזר זנדברג: עלתה הצעה על ידי משרד הביטחון.

יעקב אור: באמצע שנות ה-90.

אליעזר זנדברג: כל מה שאני אומר בדו"ח הזה הוא: תשקלו.

אליעזר זנדברג: זה הכל.

אליעזר זנדברג: היתה הצעה – לא נשקלה, תואילו בטובכם לשקול.

אליעזר זנדברג: תקבלו – תקבלו, לא תקבלו – לא תקבלו.

אליעזר זנדברג: אני לא עסקתי בנושא הזה, כפי שלא עסקתי בעוד נושאים אחרים, ואני יודע שהם מרחפים באוויר: לגבי עצם קיומה והצורך בתחנה.

אליעזר זנדברג: אני לא רוצה להיכנס לכל זה.

אליעזר זנדברג: אני לא נכנס.

יעקב אור: אוסיף דבר נוסף, וכתבנו זאת בדו"ח, שבו הערנו בשוליים מתוך החשש הזה - - - שצה"ל קיבל כבר החלטה באמצע שנות ה-90 על הפיכת מערכות למשק תקציבי סגור.

אבי בניהו: לאו דווקא גלי צה"ל.

יעקב אור: - - - משק תקציבי סגור הכנסות והוצאות, ויש בכך ברכה.

יעקב אור: זה קיים בצבא בלא מעט יחידות.

רן כהן: המבקר אמר זאת באופן ברור מאוד – זאת איננה המלצה; הוא אומר: תבחנו את הענין.

רן כהן: זה עלה – אז תבחנו.

אמנון כהן: תודה.

אמנון כהן: אנחנו רוצים להתמקד בעיקרי ממצאי הדו"ח, ולקבל תגובות.

אמנון כהן: אבי, אתה תוביל ותבחר את האנשים שישיבו.

אמנון כהן: אנחנו רוצים להתמקד כרגע בתיקון הליקויים שבדו"ח מבקר המדינה.

אבי בניהו: ראשית, אני מעיר: לא התיימרתי לייצג את מערכת הביטחון, ויש כאן עניינים הנוגעים למשרד הביטחון, לאכ"א, לאט"ל ואבטחה.

אמנון כהן: אותם זה לא מעניין – כרגע הם לא באו.

אופיר פינס-פז: מי לא הגיע?

אופיר פינס-פז: הצבא לא בא?

אורי אריאל: אין נציג של משרד הביטחון?

אבי בניהו: אני גם צבא, נמצא מפקד מרכז תע"ץ ויש נציג של משרד הביטחון.

אמנון כהן: הזמנתי את קצין חינוך ראשי, אבל הוא לא בא – כנראה לא אכפת לי, כי הכפיפות היא אליו.

אבי בניהו: זה לא נכון.

אבי בניהו: הכפיפות היא אליו.

אבי בניהו: את מפקד גלי צה"ל ממנה שר הביטחון, ויש מעורבות של הרמטכ"ל.

אבי בניהו: ראש אכ"א שטרן, שהיה קצין חינוך ראשי, וגם קצין חינוך ראשי – ואתמול בלילה התעניין בנו מאוד.

אבי בניהו: אני חושב שהוא היה מוסיף אם הוא היה כאן, וחסר לנו גם המרכיב של היועץ הכלכלי.

אבי בניהו: אנחנו ננסה לתת מענה.

אבי בניהו: ברשותך, אדוני היושב ראש, אני אתן פתיחה למבקר, ולאחר מכן נאפשר לאנשים להתייחס לשאלות.

רן כהן: אבל למה באמת קצין חינוך ראשי לא נמצא כאן?

רן כהן: אני לא מבין את העניין הזה.

רן כהן: עם כל הכבוד, הצבא מחליט כאן את מי הוא שולח?

אבי בניהו: אגב, לא הוזמנתי לישיבה.

אבי בניהו: בזימון של הישיבה לא הוזמנתי, אבל חשבתי שזה לא יהיה אחראי מצדי לא להגיע.

חנה פריידין: - - -

אמנון כהן: עד אתמול הודיעו לי שקצין חינוך ראשי מגיע.

אבי בניהו: בהזמנה המקורית של הוועדה, שיוצאת לשר הביטחון ומפרטת את מי רוצים: את מנהל התקליטיה, את היועץ המשפטי, את ראש אגף תקציבים, את משאבי אנוש, את האחראים על האנטנות, את אגף המבצעים הלוגיסטיים.

אבי בניהו: מפקד גלי צה"ל לא הוזמן.

אמנון כהן: קצין חינוך ראשי--

אבי בניהו: ראש אכ"א - - -

אמנון כהן: כך זה מקובל: קצין חינוך ראשי את מי הוא רוצה בדיון.

אבי בניהו: יכול להיות שיש אנשים שקיבלו את הזימון הזה וקראו אותו, ולא יודעים מה אני עושה כאן.

אבי בניהו: לכן אני אומר שקיבלתי החלטה לשים נפשי בכפי, למרות שלא זומנתי, ולשכנע את לשכת הרמטכ"ל שישארו לי לבוא לכאן.

אבי בניהו: אינני יכול לתת תשובה ברזולוציה נמוכה בכל תחום, כי באמת הדו"ח הזה מקיף תחומים רבים.

אבי בניהו: הכותרת היא "גלי צה"ל", אבל זה משרד הביטחון, מרכז תע"ץ ואגפים נוספים במשרד הביטחון – ואני אינני יכול להשיב בשם כולם.

אבי בניהו: עם זאת, אני אנסה לתת מעטפת מסויימת במסגרת הזמן של היושב ראש, המבקר וחברי הכנסת, ולאחר מכן אבקש מהאנשים להציג את הדברים.

רן כהן: מפקד גלי צה"ל, אני ממש מתנצל בפניך.

רן כהן: אדוני היושב ראש, אני אומר לך באמת מנקודת ראות חברית לחלוטין: התלחשנו כאן אורי אריאל ואנוכי – שמלבד נושא ארץ ישראל השלמה אנחנו מסכימים על הכל – ואני אומר לך: אם המצב יימשך כך, ימשיכו לבטל את הוועדה, ולהתייחס אליה בזלזול.

רן כהן: אם ראש אכ"א הוזמן, הוא היה צריך לבוא לכאן.

רן כהן: עם כל הכבוד, זהו צבא שיש לו מדינה.

רן כהן: כאן המדינה קוראת לצבא, והוא צריך לבוא.

רן כהן: אם קצין חינוך ראשי הוזמן, הוא צריך להגיע לכאן.

רן כהן: כאן הדמוקרטיה.

רן כהן: ברגע שבו מוותרים להם, הדבר הזה נמרח.

רן כהן: המלצתי היא שתפזר את הישיבה.

רן כהן: תגיד לרמטכ"ל שעם כל הכבוד הישיבה הזאת נעצרה באיבה.

רן כהן: יואיל אחד האלופים הללו, שאחראי על גלי צה"ל, לבוא לכאן, ואנחנו נקיים את הדיון איתו.

רן כהן: אחרת, יהיה כאן ויתור להם, והזלזול בוועדה ובכנסת.

רן כהן: בנוסף – גלי צה"ל הוא אכן נושא הדיון, אבל אנחנו דנים עם הצבא, ולא יכול להיות מצב שבו אבי יצטרך לעמוד עכשיו ולגונן על מערכות--

אבי בניהו: יש דברים שאני גם לא בקי בהם.

רן כהן: הוא גם לא בקי – עוד יותר גרוע.

אבי בניהו: - - - לא מוסמך.

רן כהן: בנוסף, נצטרך לדון לא רק בבעיות של הממצאים הפרטניים, אלא גם בסוגיות עקרוניות לגבי נושא פעילותו של גלי צה"ל – אותו אני אוהב מאוד.

רן כהן: לא חשוב שהם לא אוהבים אותי, אבל זה לא מעניין בכלל; אני אוהב אותם, כי גדלתי עליהם.

רן כהן: אבל אי אפשר שהדיון הזה יימשך כאילו לא קרה כלום.

אורי אריאל: אני רוצה להמשיך את דבריו של חבר הכנסת רן כהן:

אורי אריאל: אני מציע לשמוע את מפקד גלי צה"ל, היות והוא שם את נפשו בכפו ובא לכאן.

אורי אריאל: אם אתה שולח אותו כך, כלאחר יד, זה ייראה כזלזול לרגע.

אורי אריאל: מה שהוא ירצה הוא יגיד – בלי כל העוזרים כרגע, עם כל הכבוד להם.

אורי אריאל: תיקבע ישיבה נוספת, כאשר אם נציגי משרד הביטחון וצה"ל יוכלו לבוא – יבואו; לא יבואו – לא יבואו.

אורי אריאל: אגב, יש לך אפשרות להביא - - -

אמנון כהן: אנחנו יכולים להזמין את מי שאנחנו רוצים.

אמנון כהן: עובדה היא שבדיון הקודם, כאשר הוזמן מפקד מז"י ולא הגיע, לא ויתרתי.

אמנון כהן: אמרתי: עכשיו אני לא רוצה אותך, אני רוצה את שר הביטחון.

אמנון כהן: אם כן, יהיה דיון נוסף בנושא המיגון – אנחנו צריכים לקבל דיווחים ולא קיבלנו – בהשתתפות שר הביטחון.

אמנון כהן: לכן, אנחנו מכבדים את כל מי שהגיע היום, ולא נסגור את הדיון.

אמנון כהן: אנחנו נקיים את הדיון על עצם הגוף המבוקר.

אמנון כהן: עם זאת, נקיים דיון נוסף לגבי המדיניות הכללית של הצבא, בהשתתפותו של קצין חינוך ראשי או אכ"א.

אבי בניהו: ראשית, אני רוצה לומר שאנחנו רואים בביקורת, כפי שאנחנו למדנו אותה – וצריך לציין שבמשך עשרות שנים לא בוצעה ביקורת של מבקר המדינה בגלי צה"ל – ברכה.

אבי בניהו: אין ספק שהביקורת מאירה ומעירה ליקויים לגבי נושאים רבים, ואנחנו ביחד עם משרד הביטחון וצה"ל עסוקים בתיקון הליקויים.

אבי בניהו: גלי צה"ל היא תחנת רדיו – פעם אחת באופן מלא; פעם שניה – יחידה צבאית באופן מלא.

אבי בניהו: היא צריכה ללכת בשני התווכים האלה, ולהיות הטובה ביותר שאפשר.

אבי בניהו: התחנה הזאת נבנתה – אני מודה בכך, למרות שאני לא מוסמך בשם צה"ל, ואני בחור צעיר יחסית – על ידי דוד בן גוריון בשנת ה-50, ובנויה טלאי-על-טלאי, מבלי שתמיד הדבר קיבל ביטוי בפקודות ובנהלים.

אבי בניהו: אתן שתי דוגמאות:

אבי בניהו: בפקודות הצבא כתוב שחייל לא יעסוק בהתרמה, ובכל שנה אנחנו עורכים שירותרום, עם הרמטכ"ל.

אבי בניהו: אז אולי צריך לשנות את הפקודה, ולכתוב: למעט גלי צה"ל באמצעות שירותרום.

אבי בניהו: כתוב: חייל לא ישוחח עם פוליטיקאי.

אבי בניהו: אני מניח שחברי הכנסת שיושבים כאן קיבלו טלפון – כל אחד לפחות פעם אחת – ממפיק חייל.

אבי בניהו: הצבא שלח אותם לגלי צה"ל, הם לא ברחו לאף אחד.

אורי אריאל: הנוכחים לפחות לא קיבלו בעשר השנים האחרונות שום טלפון.

אורי אריאל: "קול ישראל" קצת, אבל--

אבי בניהו: שמתי לב בנימה שלא מקבלים מספיק צלצולים.

רן כהן: לנו יש מזל שיש את רשת ב'.

רן כהן: אנחנו מסודרים – אל תדאג.

אורי אריאל: אגב, יהיה שיפור מיידי בענין?

עוזי ברלינסקי: אדוני היושב ראש, אני מציע לשבח את מפקד גלי צה"ל על כך שאין שם פוליטיזציה.

אבי בניהו: אין בגלי צה"ל פוליטיזציה.

אבי בניהו: אנחנו מנסים לעשות עבודה עניינית.

אבי בניהו: נתוני ההאזנה עולים, וקרוב למיליון איש מכל רחבי החברה הישראלית מביעים אמון.

אבי בניהו: אבל בתחום הפקודות והנהלים יש צורך לבצע בחינה והתאמה של כל הפקודות וכל הוראות משרד הביטחון למציאות של גלי צה"ל, אותה פיתחו הצבא ומשרד הביטחון.

אמנון כהן: איזה פיקוח יש לקצין חינוך ראשי?

אמנון כהן: האם הוא יכול להתוות תכנים מסויימים – מה אנחנו רוצים שחיילים וחיילות ישמעו בגלי צה"ל.

אמנון כהן: האם יש מישהו שמתווה מדיניות כזאת?

אמנון כהן: אם משרד הביטחון כבר מתקצב, היכן המעורבות שלו בתכנים?

אבי בניהו: אם אתה רוצה שאני אדבר על קצין חינוך ראשי, זה לא נוח לי כי הוא המפקד שלי.

אבי בניהו: כפי שאמרתי, במשך כ-50 שנה התחנה בנויה טלאי-על-טלאי, ולא תמיד הוסדרו הפקודות והנהלים, בבחינת "יהיה בסדר".

אבי בניהו: כעת, בעקבות דו"ח המבקר, יש עבודה שמרכז אותה סמנכ"ל משרד הביטחון יחד עם נציגי אכ"א, מרכז תע"ץ וגופים נוספים, כדי להסדיר את הפקודות והנהלים, ולהחזיר את הוראת הפיקוד העליון למקומה.

אבי בניהו: היתה הוראת פיקוד עליון לגבי גלי צה"ל, ולפני שנתיים מישהו ביטל אותה.

אבי בניהו: למדנו על כך מהמבקר – לא ידענו על כך בעצמנו, ושינו את זה באיזושהי פקודת ארגון.

אבי בניהו: אני מקווה שיחזירו את זה – עוסקים בעניין הזה עכשיו.

אמנון כהן: שאתם לא כפופים?

אבי בניהו: לא, אנחנו כפופים – שיש איזושהי פקודה - - - שמסדירה - - -

אמנון כהן: מי הוריד - - -

אבי בניהו: עשו צמצום של הפקודות והנהלים, הורידו כ-200, והורידו גם את זה.

אבי בניהו: החליפו את זה במשהו אחר.

אמנון כהן: עד היום אתם שייכים לצבא?

אבי בניהו: כן – אסביר.

אבי בניהו: בוודאי שאנחנו שייכים לצבא.

אבי בניהו: גלי צה"ל היא יחידה צבאית לכל דבר וענין.

אבי בניהו: היא כפופה לקצין חינוך ראשי.

אבי בניהו: קצין חינוך ראשי כפוף לאכ"א – אנחנו יחידה בתוך חיל החינוך ובתוך אכ"א.

אבי בניהו: את מפקד גלי צה"ל ממנה שר הביטחון.

אבי בניהו: הרמטכ"ל נותן לו את האישור לנהל את היחידה הצבאית, ומאותו רגע הוא מפקד של כלי תקשורת ושל יחידה צבאית.

אבי בניהו: משרתים בתחנה מספר סוגי אוכלוסיות: חיילות וחיילים; אנשי קבע; אזרחים עובדי צה"ל, שהם חיילים לכל דבר וענין רק ללא מדים; אזרחים שהועסקו ב-10 השנים האחרונות דרך חברות כוח אדם לסוגיהן.

אבי בניהו: בעקבות פסיקה של בית המשפט ושינויים בחקיקה לפני שלוש שנים, אנחנו עוסקים כעת בהעברתם למעמד של אזרחים עובדי צה"ל.

אבי בניהו: 12 עובדים נקלטו לפני שבוע, והיתר מצויים בתהליך.

אבי בניהו: המבקר העיר לגבי כך, ואנחנו מזרזים את הטיפול בענין.

אבי בניהו: לתחנה יש תפקיד מאוד מרכזי בשידור הציבורי ובשיח הציבורי.

אבי בניהו: אם נאמר זאת בעדינות – תחנה צבאית, שמשדרת אוניברסיטה משודרת 25 שנה, במסגרתה ניתנו עד היום 16 אלף הרצאות; אותה אוניברסיטה משודרת הניבה 400 ספרים, כאשר 60 מתוכם תורגמו לשפות זרות; תחנה שמשדרת שעה היסטורית, שעוסקת בהיסטוריה של העולם; התוכנית שהכנסתי לפני שנתיים – כאשר בכל חג ומועד יש תוכנית של הרב שי פירון על החג ומקורותיו, כי אני מכיר את הבערות אצל הנוער, גם בקרב נוער חילוני וגם בקרב חיילים; ביום ירושלים אנחנו משדרים כתבות על עיר דוד עם חיילים ותלמידים – 60% מחיילי צה"ל לא מגיעים לירושלים.

אבי בניהו: בשבוע הבא יתקיים "שבוע החייל הלוחם" בגלגלצ כדי לעודד חיילים לשרת ביחידות קרביות.

אבי בניהו: יש אינספור התוכניות שאנחנו משדרים, כמו "רצועת הביטחון"; היו גם כלי תקשורת אחרים, ואני לא רוצה לפגוע באף אחד, אבל אני חושב שהיינו התחנה היחידה שהציבה אולפנוע במשך יומיים בכנס שדרות לחברה, שהתקיים בשבוע שעבר.

אבי בניהו: גם בשנה שעברה היינו שם, וכן שורה של פעולות ותפקידים שתקצר היריעה מלפרטם.

אבי בניהו: אם תרצו, אוכל להעביר זאת לחברי הכנסת.

אבי בניהו: אני חושב שזהו תפקידה של תחנה ציבורית.

אבי בניהו: בצעתי בתקופה שלי שינוי משמעותי מאוד בגלגלצ; אני קיבלתי את גלגלצ עם 18% מוסיקה עברית, והעלינו זאת ל-50% לפחות – זהו מהלך משמעותי מאוד.

אבי בניהו: העובדה היא שהחיילים מאזינים לגל"צ ולגלגלצ.

אבי בניהו: עובדה היא שהצבא, במכתב של הרמטכ"ל לאלוף במילואים מנדי, עומד מאחורי גלי צה"ל כפי שהיא.

אבי בניהו: הרמטכ"ל ביקר בתחנה יותר מפעם אחת בקדנציה שלו.

אבי בניהו: שר הביטחון ביקר בה וכל אלופי צה"ל וקציני החיל הראשיים ביקרו בתחנה.

אבי בניהו: הצבא תומך בגלי צה"ל.

אבי בניהו: לצערי הוא מקצץ בתקציב – תקציב הביטחון פוחת משנה לשנה, ואנחנו נפגעים מהקיצוצים הרוחביים.

אבי בניהו: כעת אנחנו מחפשים את הדרכים יחד עם משרד הביטחון כיצד לעשות את זה.

אבי בניהו: אני רוצה להוסיף ולציין שחלק מהתיקונים תוקנו – תוך כדי כתיבת הדו"ח.

אבי בניהו: יושבים כאן דליה ואריה שעבדו על הדו"ח, וכל דבר שאפשר היה לתקן ברמת צה"ל, משרד הביטחון וגלי צה"ל – תוקן תוך כדי.

אבי בניהו: לגבי דברים שקשורים לגורמים מחוץ לגלי צה"ל התהליך ארך יותר זמן, וחלק מהליקויים תוקן.

אבי בניהו: באופן כללי אני יכול לומר שישנה ועדה – היות והנושא של גלי צה"ל מפוזר מאוד; יש את המחלקה הזאת באכ"א, מחלקה נוספת בחיל התקשוב ומחלקה אחרת במשרד הביטחון – פניתי למנכ"ל משרד הביטחון ולסגן הרמטכ"ל, וביקשתי מהם למנות בר-סמכא שיודע לעבוד מול ביקורת המדינה.

אבי בניהו: אני מדבר על סמנכ"ל משרד הביטחון צבי רובוביץ, שמרכז צוות גדול וצוותי משנה שעובדים, וחלק מהנציגים שלו נמצאים כאן.

אבי בניהו: כפי שמסר שר הביטחון בתשובתו למדינה, אני מעריך שבתוך חצי שנה נוכל לדווח על השלמת מלוא הליקויים.

אבי בניהו: צריך להבין שמדובר בפערים שנבנו במשך 50 שנות קיומה של גלי צה"ל.

אבי בניהו: גם המבקר כותב שמדובר בדברים שמתנהלים במשך שנים.

אבי בניהו: חלק מהדברים נצטרך להוסיף, חלק מהדברים נצטרך לבטל, הרבה מאוד דברים נצטרך לעגן בפקודות.

אבי בניהו: בנוסף, אנחנו נמצאים בתהליך של הסדרת פקודות וחקיקה בתיאום עם הכנסת.

אבי בניהו: אני חושב שהמשימה שכולם לקחו על עצמם, לבדוק--

רן כהן: איפה זה נמצא בכנסת?

אבי בניהו: בוועדת הכלכלה.

רן כהן: מה היא עושה?

אבי בניהו: - - - חקיקה של תשדירי שירות - - - אני מבקש להעיר הערה: אני לא רוצה לשפוט את גלי צה"ל לדורותיה.

אבי בניהו: באתי לגלי צה"ל – ואני אומר את זה בנימה אישית, כי יש כאן משהו שכאב לי מאוד.

אבי בניהו: אדוני היושב ראש, אבקש את סליחתך אבל אני רוצה להשיב על כך בזהירות.

אבי בניהו: אני גדלתי ביד אליהו בשכונת התקווה.

אבי בניהו: הלכתי לקיבוץ בגיל מאוחר, ובאתי לגלי צה"ל עם שליחות בהרבה מאוד תחומים – להפוך את התחנה לרדיו שבכל מקום שבו אזרחים משלמים מסים ויש בו בית קברות – התחנה שם תהיה שלהם.

אבי בניהו: שילבנו הרבה מאוד תכנים שלא היו בעבר בתחנה.

אבי בניהו: אני חייב לומר שהאמירה לפיה לא כל אחד יכול להתקבל אלא אם הוא בן של מישהו, היא אמירה שאני מבקש להעיר עליה, אם יורשה לי.

אבי בניהו: אני חושב שבגלי צה"ל ישנם אנשים שלא ביקשו לשרת בתחנה – זה ניתן לבדיקה.

אבי בניהו: לא אני קובע מי יגיע לגלי צה"ל.

אבי בניהו: לפני 5 שנים זה שונה, לשמחתי הגדולה.

אבי בניהו: 700 איש נבדקים במיונים לגלי צה"ל, דובר צה"ל ו"במחנה" – זה ביחד.

אבי בניהו: אני ביקשתי להגדיל את המספר ל-1,400, כדי לתת הזדמנות ליותר בני נוער.

אבי בניהו: הבאתי לגלי צה"ל את כל מנהלי מגמות התקשורת בפריפריה כדי להכיר להם את גלי צה"ל.

אבי בניהו: לשמחתי הגדולה, יותר מאי פעם בעבר, יש היום בגלי צה"ל שדרים מאור עקיבא, מבאר שבע, מקצרין, ממטולה ומכל מני מקומות, בני כל עדות ישראל – לא אוהבים להיכנס לזה.

אבי בניהו: זה מייצג את החתך של מדינת ישראל.

אבי בניהו: כפי שאינני חושב שצריך לאסור על מישהו שגדל בבית פוליטי – והכנסת הזאת רווייה בבנים של חברי כנסת לשעבר – לעסוק בתחום הפוליטי; כפי שלא צריך למנו מבן של טייס, שגדל בבסיס של חיל האוויר, ספג את רוחו של חיל האוויר, נמצא בריא ועבר את המבחנים, להיות טייס – אינני מתכוון, ולא עשיתי זאת גם כשהייתי בדובר צה"ל.

אבי בניהו: ואכן, בגלי צה"ל ישנם גם פה ושם – הרבה פחות מבעבר; אני לא רוצה לתת לכם את רשימת השמות של הבנים של העיתונאים והבכירים שלא קיבלנו השנה ובשנה שעברה לגלי צה"ל.

אבי בניהו: אני חושב שזה לא נכון לעשות את זה, אבל הרשימה הזאת קיימת.

אבי בניהו: אם הוועדה תדרוש זאת ממנו בחסוי, אני אתן לה את זה, כי אני קצין בצבא.

אבי בניהו: העסק הזה מפוקח על ידי מינהל הגיוס.

אבי בניהו: אתן דוגמה מהעבר, כשאמרו שהבת של הרמטכ"ל התקבלה לדובר צה"ל.

אבי בניהו: בתה של טלי ליפקין, שגדלה בבית תקשורתי, שסבה עזריה רפפורט היה כתב צבאי מירושלים הנצורה, סבתה רותי רפפורט היתה עיתונאית וכתבת צבאית, ואמה היא כתבת צבאית – עברה בהצלחה את המיונים לדובר צה"ל לפני 5-6 שנים.

אבי בניהו: אני לא חושב שצריך למנוע ממנה לעשות זאת רק כדי "שלא יגידו".

אבי בניהו: גלי צה"ל היא לא תחנה של בנים של עיתונאים.

אבי בניהו: יכול להיות שבעבר זה היה המצב.

אבי בניהו: אני נשבעתי לעצמי שזה לא יהיה.

אבי בניהו: אני לא מתעייף מלעסוק בנושאים הללו.

אבי בניהו: אני חושב שהקורס שלנו נתון לביקורת.

אבי בניהו: בשנה שעברה הכנסתי אליו את העיתונות, ומגיעים אליו מכל קצות הארץ.

אבי בניהו: כשאתה שואל את האנשים שמשתחררים מגלי צה"ל ומתגייסים אליה – האם רצית להגיע לגלי צה"ל?

אבי בניהו: 90% מהנשאלים עונים לך – ואני מזמין את כל אחד מחברי הכנסת להגיע ולערוך את הסקר הזה בעצמו – לא חשבתי בכיוון.

אבי בניהו: סימנתי את זה בידיעה שזה חסר סיכוי.

אבי בניהו: קיבלתי זימון למבחנים, עברתי ואני כאן.

אבי בניהו: אני חושב שאת חלק מהכתבים האלה אתם מכירים – גם חברי כנסת וגם אחרים – והם לא בנים של אף אחד.

אבי בניהו: יש גם בנים – נמצא כאן בכנסת בן של עיתונאי, שהוא עיתונאי שמשרת בגלי צה"ל במשכורת זעומה.

אבי בניהו: אני חושב שהעיתונים הגדולים מציעים לו שכר גבוה, אבל הוא אוהב את גלי צה"ל, והוא נשאר בה.

אבי בניהו: הוא בן של עיתונאי – אז מה, הוא לא עיתונאי טוב?

אבי בניהו: זה דבר שצריך לשפוט.

רן כהן: - - -

אופיר פינס-פז: אבי, אתה יכול להתפאר בכך שהכתב האתיופי הראשון בישראל צמח בגלי צה"ל.

אופיר פינס-פז: כישרון בלתי רגיל.

אבי בניהו: אני לא רוצה לומר "הכתב האתיופי".

אבי בניהו: באו אליי האומנים הים-תיכוניים ואמרו לי: אתה שונא את המזרחיים.

אבי בניהו: אמרתי: לפניכם בחור שאבא שלו ואמא שלו – אני לא אוהב את הדברים האלה.

אבי בניהו: רק לגבי האמירה, לפיה לא כל אחד יכול להתקבל אלא בנים של עיתונאים – אם אני אסיים את תפקידי בגלי צה"ל וזה לא יהיה מסודר, אני נכשלתי.

אבי בניהו: אבל אני חושב שגלי צה"ל פתוחה, ואפשר לראות את האנשים מבאר שבע, מקצרין ומכל המקומות.

אמנון כהן: הנקודה ברורה.

אבי בניהו: אני מזמין את כל אחד מכם לבקר ולראות את הדברים.

אבי בניהו: טוענים לעברנו לפעמים שאין בקורס הזה מספיק דתיים.

אבי בניהו: אני צבא – אני לא מוכן שתהיה לי מכסה לדתיים, מכסה לחילוניים ומכסה לקיבוצניקים.

אבי בניהו: אנחנו פתוחים לכולם, והמבחנים ברורים.

אבי בניהו: שינו את המבחנים – היום יש במבחנים שאלות בענייני דת, יהדות ומסורת ישראל.

אבי בניהו: כי אם השאלות הן רק לגבי זני אבוקדו וכותנה, אני יודע מי מתקבל.

אבי בניהו: העסק הזה הוא בנפשי ובנפשה של התחנה.

אבי בניהו: אני יודע שמדי פעם, מתוך 45, יש אחת שהיא בת דודה של רפי רשף, ויוצאת כותרת גדולה.

אבי בניהו: אז מה אני יכול לעשות?

אליעזר זנדברג: אני מבקש להעיר הערה, שמתייחסת בעיקר למי שלא קרא את הדו"ח.

אליעזר זנדברג: מי שקרא את הדו"ח לא צריך את ההערה הזאת.

אליעזר זנדברג: מי שלא קרא את הדו"ח, שלא יניח שהנושא הזה מצוי בדו"ח – אין בו זכר כלל.

אליעזר זנדברג: הוא לא עוסק בנושא הזה, ולכן ההבהרה הזאת התחייבה.

אליעזר זנדברג: תודה רבה.

אמנון כהן: ההבהרה הזאת נכונה.

אמנון כהן: אנחנו קוראים תקשורת וכתבות, ויש לי חומר – אם תרצה, אעביר לך אותו – המעיד על כך שיש תחושה בציבור לפיה לאנשים שקשורים כך או אחרת למערכות במדינת ישראל קל יותר להתקבל.

אבי בניהו: ממש לא, אדוני היושב ראש.

אמנון כהן: עולם עוברים את המבחנים, אבל עדיין קיים איזשהו פרמטר שנותן להם איזושהי עדיפות.

אמנון כהן: אם אתה אומר שאתה פועל בכיוון, ואתה רוצה למגר את הנושא הזה – קיבלנו את הדברים.

אמנון כהן: אני שמח מאוד על כך שהתחושה הזו תתפוגג לגמרי בהדרגה.

אבי בניהו: אני לקחתי על עצמי את הדבר הזה, יחד עם גלי צה"ל.

אבי בניהו: אני רוצה להיות הגון – התחילו בכך גם קודמיי.

אבי בניהו: אני יכול לקבוע בקביעה לפרוטוקול עם שבועת הקצין: לגלי צה"ל מתקבלים אך ורק אנשים שמתאימים – מכל החברה הישראלית, בפריסה גיאוגרפית, דתיים ושאינם דתיים; עולים – יש לנו עכשיו כוכבת מאשדוד, שאני לא רוצה לנקוב בשמה.

אבי בניהו: היא עלתה מחבר המדינות, ואף אחד לא מכיר את אבא שלה.

אבי בניהו: אומרים לי שעוד חמש שנים היא תהיה עיתונאית מספר אחד.

אבי בניהו: היתה אצלנו אחת שהשתחררה – ברקת כנפו מנתניה.

אבי בניהו: אבא שלה פועל בנתניה.

אבי בניהו: אני נפגשתי אתה – בחורה שנשלחה לתחרות פסנתר בנתניה בגיל 10, וחזרה עם מקום ראשון, פסיכומטרי 800--

אמנון כהן: אני מציע שנתקדם – הנושא לא נדון בדו"ח.

אמנון כהן: אבקש שתתייחס לדברים שהוזכרו בדו"ח.

אבי בניהו: מייד.

אבי בניהו: בנושא תוכניות צבאיות ולא צבאיות: כשנכנסתי לתפקידי בגלי צה"ל החלטתי שגלי צה"ל תהיה יותר צבאית ויותר חברתית – אלו הם שני הדגלים שהצבתי.

אופיר פינס-פז: מה זה אומר "יותר צבאית"?

אבי בניהו: שהיא תקנה לצה"ל ערך מוסף גבוה יותר בשידורים שלה; היא לא תהיה רדיו-מטעם.

אבי בניהו: אני חושב שאתה מאזין קצת לגלי צה"ל, ויודע לשפוט.

אופיר פינס-פז: זאת בדיוק הבעיה שלי.

אבי בניהו: אסביר: אני חושב שכשהגעתי, בגלי צה"ל היתה מציאות לפיה במשך שלוש שנים כבר לא משדרים את טקס סיום קורס טיס.

אבי בניהו: אני חושב שאם עושים את זה מקצועי, נכון וקופץ – זהו תפקידה של גלי צה"ל:

אבי בניהו: לשדר בשידור חי את טקס הסיום של קורס טיס, ולהעביר אותו גם לנוסעים באיילון ובכביש ירושלים.

אבי בניהו: אני רוצה לתת השאלה ממקום אחר: כתוב שיש מעט תוכניות צבאיות – 25 שעות - - -

חיים לשם: לא כתוב שיש מעט.

חיים לשם: יש כאן נתון עובדתי.

אבי בניהו: אני לא יודע לומר אם זה מעט או הרבה.

אבי בניהו: אני רוצה לומר מהי המדיניות שלי, ולאחר מכן אני אעביר את רשות הדיבור לנציגים.

אבי בניהו: כשנכנסתי לתפקידי, קבעתי שאין מספיק מוסיקה ים-תיכונית בגלי צה"ל.

אבי בניהו: אמרו לי: לא יעזור לך – תעשה שעה אחת של מוסיקה מזרחית.

אבי בניהו: אמרתי שאני לא אוהב את הגטאות האלה.

אבי בניהו: היום שבו הרגשתי שניצחתי הוא היום שבו עלה חבר כנסת לשידור אצל רזי ברקאי אחרי שיר של אמיר בניון, ושאל האם גלי צה"ל כבשה את טול כרם, או שמא טול כרם כבשה את גלי צה"ל.

אבי בניהו: לא הסכמתי לעשות שעה של מוסיקה ים-תיכונית.

אופיר פינס-פז: הוא אוכל את עצמו על האמירה הזאת.

רן כהן: אני לא יודע מי זה החמור הזה, אבל הוא חמור גדול.

אופיר פינס-פז: אתה לא יודע מי אמר את זה?

רן כהן: לא.

אופיר פינס-פז: אבל הוצאת על כך תגובה.

רן כהן: טומי לפיד, לא?

אופיר פינס-פז: כן.

רן כהן: אמרתי שאני לא יודע מי זה החמור הזה.

אבי בניהו: זה לא מה שחשוב, חברים.

אבי בניהו: אני רוצה לומר שאני לא חסיד של הגטאות.

אבי בניהו: יש בגלי צה"ל 20 שעות--

אמנון כהן: אני מבקש שלא ייאמרו ביטויים כאלה בוועדה שלי.

אופיר פינס-פז: אני יודע שאתה חבר שלו.

אופיר פינס-פז: אגב, אפשר להביא פעם את הרב עובדיה יוסף לוועדה – אולי נשמע את הטענות שלו על מערכת החינוך הישראלית.

אמנון כהן: קודם כל תקצב אותו כפי שאתה מתקצב את גלי צה"ל.

אבי בניהו: דווקא הרב עובדיה יוסף אמר לי לפני שבועיים באחד מטקסי הפתיחה – הכנסת ספר תורה לנתב"ג – שהוא מודה לי על כל מה שאנחנו עושים.

אבי בניהו: למה את צוחקת?

כוכי מרדכי: כי אני פשוט לא מופתעת מהאופן שבו אתה מסיט את הדיון בוועדה לכל הכיוונים האפשריים, מלבד לליקויים.

אבי בניהו: החלטתי שאני לא רוצה לקחת את הנושאים הצבאיים ולתחום אותם בתוך גטאות שידור.

אבי בניהו: המדיניות שלי היא לפזר את זה במחלקת האומר ובמחלקת החדשות.

אבי בניהו: הבאתי כתב צבאי – לא חייל, אלא בחור בן 30 – ויש שני כתבים צבאיים בגלי צה"ל.

אבי בניהו: ראיונות עם מגד"ים ומח"טים בנושאים צבאיים יהיו גם אצל ירון וילנסקי, גם בלילה וגם בבוקר.

אבי בניהו: מעבר לתוכניות הקבועות שיש לנו בנושאי צבא וביטחון, הכינונו רשימה של נושאים ארוכים – ונחלק לכם אותה לאחר מכן – שגלי צה"ל עשתה בחודשים האחרונים ובשנים האחרונות, שלא קשורה לשעות האלה.

אבי בניהו: אבקש מיוסי דותן, איש משרד הביטחון, להתייחס לדברים.

אבי בניהו: יוסי דותן כפוף לסמנכ"ל, שמרכז את תיקון הליקויים.

אבי בניהו: יוסי דותן, איש משרד הביטחן

יוסי דותן: בנושא הליקויים שהמבקר ציין בדו"ח לגבי ההתקשרויות שגלי צה"ל עשו שלא באמצעות משרד הביטחון: אנחנו גיבשנו במשרד הביטחון, בעבודה די מאומצת, תהליכים לפיהם שנושא ההתקשרויות בגלי צה"ל יבוצע על ידי אנשי משרד הביטחון מקצועיים בנושא, בעלי הרשאות – תוך שימת דגש על הצד הכלכלי, הצד המשפטי והצד הציבורי.

יוסי דותן: התהליכים שגיבשנו נמצאים בתיאום עם הגופים הרלווטנים במשרד ובצה"ל.

יוסי דותן: הכוונה היא שעובדי משרד הביטחון יעשו את כל ההסכמים האלה על פי הכללים – חוק המכרזים – ושלאנשים האלה יהיו הרשאות--

אמנון כהן: מיהם האנשים האלה?

יוסי דותן: עובדי משרד הביטחון.

אמנון כהן: אם מפקד גלי צה"ל רוצה לבצע הסכם התקשרות עם מישהו, הוא יקבל הרשאה?

יוסי דותן: אנחנו עומדים להקים שלוחה של משרד הביטחון בגלי צה"ל, שתפקידם יהיה ביצוע כל הרכישות.

אמנון כהן: אלו רכישות?

יוסי דותן: כל ההסכמים עם גופים אזרחיים.

אורי אריאל: כולל כוח אדם?

הילה ארליך: כבר היום כוח אדם - - - ההתקשרות היא דרך - - -

אמנון כהן: יש לכם איזשהו גוף כלכלי שם, שבודק כדאיות כלכלית – מה נותנים ומה מקבלים?

יוסי דותן: כל נושא התעריפים והתמחיר שנמצא בגלי צה"ל יעבור בדיקה של היועץ הכלכלי במערכת הביטחון, ועל בסיסו תיעשה כל התקשרות בעתיד.

אמנון כהן: אתה מדבר על הקבוצה הזאת, או שיש קבוצה אחרת?

יוסי דותן: לא, זה במסגרת כל ה--

אמנון כהן: מתי הנושא הזה כבר יהיה?

אמנון כהן: מהו לוח הזמנים?

יוסי דותן: העקרונות כבר נכתבו על ידנו.

יוסי דותן: אנחנו צריכים לתאם עם כל הגופים, לכתוב הוראה בנושא, ואני מעריך שבזמן הקרוב--

אמנון כהן: אני צריך לוח זמנים כדי לקבוע דיון נוסף.

אמנון כהן: אני רוצה לוח זמנים.

אמנון כהן: בנושא אחר, כתוב כאן:

אמנון כהן: בחינה של נושא זה, שהחלה לפני 10 שנים--

עוזי ברלינסקי: אדוני היושב ראש, הממשלה החליטה שבאיזשהו מקום בחודש מאי, כל התהליכים - - -

אורי אריאל: איזו שנה?

קריאה: 2005.

אמנון כהן: גם בנושא הזה?

עוזי ברלינסקי: כולל הנושא הזה.

יוסי דותן: אנחנו נעמוד בזה.

קריאה: השר התחייב - - -

רן כהן: האם הפיקוח הזה ייעשה על ידי יחידות קיימות במשרד הביטחון, או שתוקם יחידה חדשה – יהיה איזשהו מינוי פוליטי של מישהו.

יוסי דותן: אנחנו מצרפים את זה ליחידות הקיימות.

רן כהן: אחרת עוזי כהן יחליט מי יפקד עליה--

אבי בניהו: חבר הכנסת כהן, מדובר במשרד הביטחון.

אבי בניהו: במשרד הביטחון אתה מכיר מינויים פוליטיים?

רן כהן: לא, מה פתאום.

אורי אריאל: אולי אלכס גולדפרב - - -

אמנון כהן: מי מתייחס לשעות עבודה ולכוח אדם.

אבי בניהו: עו"ד הילה ארליך ממשרד הביטחון.

הילה ארליך: כפי שצויין בדוח הביקורת, בעבר הועסקו רוב עובדי התחנה באמצעות האגודה למען החייל, ולאחר מכן באמצעות חברת כוח אדם – מכל מני סיבות היסטוריות.

אמנון כהן: לפני כ-10 שנים היתה המלצה, שעדיין לא אומצה, בנושא הזה של עיתונאים בכירים בתחנה ולגבי מיצוי נושא הנהלים.

אמנון כהן: האם לא די ב-10 שנים?

הילה ארליך: לא ידוע לי.

הילה ארליך: אני אתייחס להיבטים של--

אמנון כהן: סליחה, אני לא רוצה היבטים אחרים.

אמנון כהן: אני רוצה התייחסות לנושא הזה של 10 השנים.

אורי אריאל: מיהו הדובר?

יוסי דותן: שמי יוסי דותן, ראש מרכז תעסוקת אזרחים עובדי צה"ל באכ"א.

יוסי דותן: ההמלצות של ועדת לבני, שהוקמה לפני 10 שנים לערך – וזה מצויין בדו"ח – אומצו על ידי הצבא ומשרד הביטחון.

יוסי דותן: היתה בעיה מול העובדים.

יוסי דותן: במסגרת המשא ומתן מול העובדים, העובדים לא הסכימו לקבל את אחד הפרמטרים שהיו בהמלצות הוועדה, לפיו ייקבע מינימום של שעות בהן הם חייבים לשהות בתחנה.

אמנון כהן: כמה זמן לוקח לסגור סיפור?

אמנון כהן: או-קיי – יש משא ומתן.

אמנון כהן: שבוע-שבועיים-חודש – סוגרים.

יוסי דותן: האמת היא שלא נערך משא ומתן בשנים האחרונות – לא עסקו בכך.

יוסי דותן: הרימו את הניסיון לעשות סיבוב נוסף לפני כשנתיים, וגם הניסיון הזה לא צלח.

אמנון כהן: עד חודש מאי זה יוסדר?

יוסי דותן: אני מאוד מאמין שכן, כי עכשיו אנחנו נרים את זה מחדש.

רן כהן: אבל מהו ההיגיון בכך ששדר צריך להיות בתחנה מספר שעות מסויים?

רן כהן: הרי הוא בא לשדר.

אבי בניהו: הטענה היא שהכתב והמגיש צריכים לשהות פיזית מינימום של שעות בתחנה.

אבי בניהו: כך המליצה בזמנו ועדת לבני.

אורי אריאל: זה כדי להפריע לאלו שעובדים.

אבי בניהו: ראשית, בגלי צה"ל אין מקום למי שלא היה מוזמן.

רן כהן: באיזה לבני מדובר?

אבי בניהו: יצחק לבני.

רן כהן: אני לא יכול לומר שהוא לא מבין בזה.

אבי בניהו: הוא מבין לגמרי.

אבי בניהו: אבל ישנם דברים – למשל: כשאתה מביא את רפי רשף או רזי ברקאי.

אבי בניהו: הוא מסיים את התוכנית שלו – מה תגיד לו עכשיו?

אבי בניהו: שב כאן עכשיו שמונה שעות נוספות?

אבי בניהו: ד"ר אבשלום קור מגיש פינה – אין לי אפילו חדר לתת לו.

אבי בניהו: אז הוא עושה את הפינה שלו, והולך.

אבי בניהו: הוא מרצה בקורס, והולך.

אבי בניהו: הנושא הוא הנוכחות הפיזית.

אבי בניהו: זה כמו שאני אומר לכתב עמית סגל, שנמצא כאן עכשיו, לא מעניין אותי – אתה צריך לשבת שבע שעות במשרדים בתחנה.

אבי בניהו: את הנושא הזה צריך להסדיר.

רן כהן: אז אומר היושב ראש, ואני מצטרף אליו: הרי זה ממש חלם.

רן כהן: מה שאתה אומר נכון עובדתית.

רן כהן: אם כן, למה המערכת לא מאמצת את התפיסה הזאת, שאומרת--

אבי בניהו: אז זהו, שקשה לי להיות המערכת.

רן כהן: אבל אני לא יכול אתך, כי אתה גם מפקד גלי צה"ל, גם מייצג את הצבא, גם את משרד הביטחון וגם את כולם.

רן כהן: אין כאן את מי לשאול, אז אני שואל אותך.

אבי בניהו: זאת הבעיה – לכן לא הייתי צריך לבוא היום.

רן כהן: רואים שהוא עיתונאי – אי אפשר איתו.

אמנון כהן: ראש אכ"א יבוא ויענה לנו על כך.

אמנון כהן: מי מסביר את הנושא של שעות נוספות?

אלכסנדר יוסף סולניק: לגבי שעות נוספות – לא בגלי צה"ל ולא בשום מקום בצה"ל אין העסקה גלובלית.

אלכסנדר יוסף סולניק: יש מסגרת של שעות נוספות ושעות כוננות, שמוקצות--

אמנון כהן: בביקורת כתוב שהיה תשלום גלובלי.

אלכסנדר יוסף סולניק: הביקורת מתייחסת להסכמי עבר – ואני גם לא יודע אם הם היו קיימים.

אלכסנדר יוסף סולניק: אבל אני אומר חד וחלק: נכון להיום, בשנת 2004, אין הסכמי העסקה גלובליים.

אמנון כהן: הדו"ח לא מתייחס לשנת 2004, אלא לחודש יולי 2003 עד חודש פברואר 2004.

אלכסנדר יוסי סולניק: זה גם לא היה ב - - - 2003.

אמנון כהן: אבקש שתשיב לי.

אמנון כהן: הדו"ח מתייחס ליולי 2003 עד פברואר 2004, ואומר שהיו עיתונאים שההסדרים שלהם היו תשלום גלובלי עבור שעות נוספות ושעות כוננות.

אמנון כהן: האם אתה אומר שלא היו דברים כאלה מעולם?

אלכסנדר יוסי סולניק: אני טוען שלא היו כאלה דברים.

אמנון כהן: אבקש ממשרד המבקר לומר מה היה ומה לא היה.

יובל חיו: ראשית, אעיר הערה: יש בידינו את המקרים, אבל מצאנו גם לנכון לצורך הענין לתת דוגמה קונקרטית בתוך הדו"ח עצמו, והיא מפורטת שם.

יובל חיו: הדוגמה הזאת גם הועברה להתייחסות התחנה, כולל התייחסות העובד עצמו.

יובל חיו: גם בתשובתו של העובד עצמו – ומדובר בעובד בכיר מאוד בתחנה –לא צויין שהשיטה הזאת היא שיטה שנעדרה מהתחנה בדרכי העבודה.

יובל חיו: אין לנו תמונת מצב לגבי שנת 2004, כי הדו"ח לא עסק בכך.

יובל חיו: מה שאומר כרגע מפקד מרכז תע"ץ – ואני מבין גם שהוא מפקד חדש – אין לי כרגע - - -

אבי בניהו: כדי להרחיב את הדברים, אני יכול לומר, ברשותך היושב ראש:

אבי בניהו: בתקופה שבה אני מפקד גלי צה"ל – מחודש יולי 2001 – לא נחתם שום הסכם כזה.

קריאה: אבל הוא המשיך להתקיים.

אמנון כהן: אבל יש ותיקים כאלה שעובדים במערכת, ואותם צריך לתקן.

אלכסנדר יוסי סולניק: יש את המקרה שתואר שם, של עובד מאוד בכיר, שצריך לבין מה היה תפקידו הקודם, ולאן התפקיד הזה הוביל אותו.

אלכסנדר יוסי סולניק: זה הגיע לאישור ראש אכ"א כאישור מאוד חריג למשך חצי שנה.

אלכסנדר יוסי סולניק: בנוסף, צריך להבין שגם אז זה לא היה הסדר גלובלי; זה היה הסדר שמאפשר לו, כיאה לתפקידו הבכיר אותו הוא מילא, היקף כזה של שעות מסויימות, מתוך כוונה שהוא יבצע אותן בפועל.

אלכסנדר יוסי סולניק: כי התשלום הוא על סמך הביצוע בפועל.

אלכסנדר יוסי סולניק: לקח חצי שנה לרדת מהמעמד של אותו אדם בכיר, כי מעמדו היה - - -

אמנון כהן: מדובר בעובד אחד?

אלכסנדר יוסי סולניק: כמובן.

דליה פרומקין: לא.

אמנון כהן: הם אומרים שלא.

אמנון כהן: אני מבקש לשמוע בנוגע לשכר עובדי חברות כוח אדם – גם הפיקוח היה לקוי.

אמנון כהן: אתה אומר שבימים אלה רובם יעברו בהדרגה להסכמים--

אבי בניהו: אני לא רוצה - - - כי זאת לא ביד שלי; זה ביד של משרד הביטחון.

אבי בניהו: אבל אני יכול לומר שבעקבות פסיקה שניתנה בבית הדין ובעקבות שורה של פעולות, אנחנו נמצאים בתהליך קליטת האזרחים - - -

אמנון כהן: בכמה עובדים מדובר, ב-100?

אבי בניהו: לא, מדובר ב-56 תקנים, מתוכם 12 כבר נקלטו, והיתר בתהליך.

אמנון כהן: מתי יסתיים התהליך?

אלכסנדר יוסי סולניק: יכול להיות שעד סוף שנה זו.

אמנון כהן: מה לגבי כתבי החוץ?

אבי בניהו: לא מדובר בכתבי חוץ, אלא בכתבת חוץ אחת – דרורה פרל.

אבי בניהו: עדי, איפה הנושא עומד?

אמנון כהן: יש רק כתבת אחת?

אמנון כהן: כתוב "כתבי חוץ".

עדי בן-ש"ך: יש כתבת אחת.

עדי בן-ש"ך: היו שני כתבים נוספים שהיו במעמד של סטודנטים, והם לא מועסקים יותר לאור הערות הדו"ח.

עדי בן-ש"ך: הכתבת הזאת היא כתבת ותיקה – אולי הילה יכולה להרחיב על כך; אנחנו כותבים הוראה, ואנחנו מקווים ש--

הילה ארליך: אנחנו מנסים לתקן את הוראות המשרד ובודקים את פקודות צה"ל בנושא העסקת אזרחים עובדי צה"ל, בדרך שתאפשר העסקת אזרח עובד צה"ל בחו"ל – מה שהיום לא אפשרי במסגרת ההוראות.

עדי בן-ש"ך: זה יוצא דופן - - -

הילה ארליך: אנחנו עושים מאמץ לתקן את זה, ולהעסיק אותה כאזרחית עובדת צה"ל או לחלופין כעובדת משרד מסוג מסויים, ולהכשיר את העסקתה.

אמנון כהן: תודה.

אמנון כהן: מה לגבי ניהול התקליטיה – ליקויים ברישום מלאי התקליטורים.

אמנון כהן: קונים דיסקים, וייתכן ש--

עדי בן-ש"ך: לא קונים, מקבלים מחברות התקליטים.

עדי בן-ש"ך: חברת תקליטים שמוציאה תקליט - - - שולחת לכל תחנות הרדיו--

אמנון כהן: כפרסומת, כביכול.

עדי בן-ש"ך: זאת לא פרסומת – כדי שישדרו.

אמנון כהן: ואם החייל שמשדר לוקח את הדיסק הביתה כדי להאזין בבית?

עדי בן-ש"ך: - - - יש לו ברקוד - - -

אמנון כהן: היו בעיות לגבי העובדה שזה לא היה ממוספר.

עדי בן-ש"ך: היו בעיות - - - הדו"ח הפנה אותנו--

טינה מלמד: ראשית, אני רוצה לפתוח בכך שהתקליטורים של גלי צה"ל מנוהלים היום ברמת האפסניה הצה"לית כפי קיבלנו הנחיה--

אמנון כהן: בעקבות הדו"ח.

טינה מלמד: בעקבות הדו"ח.

אמנון כהן: תודה רבה לדו"ח של מבקר המדינה.

טינה מלמד: אמרתי הרבה פעמים תודה בנוגע לכמה נושאים, ואני עדיין אומרת תודה.

טינה מלמד: נושא התקליטורים מנוהל באפסניה צה"לית.

טינה מלמד: ישנו נושא אחד שלא קיבלנו עליו עדיין או-קיי – האישור לקבל את התקליטורים חינם מחברות התקליטים נמצא בטיפול אצל היועץ המשפטי של רמ"ח פרט, ואני מאמינה שבימים הקרובים זה יגיע.

טינה מלמד: נושא נוסף:

טינה מלמד: מערכת הברקוד שתשפר את הרשומת לאין ערוך בצורה יעילה יותר – בשל בעיית תקציב אנחנו לא רוכשים כרגע מערכת חדשה.

טינה מלמד: המערכת הקיימת לא נותנת מענה מושלם.

אמנון כהן: כמה עולה המערכת?

טינה מלמד: אני צריכה לקבל הצעת מחיר מ - - -

אמנון כהן: אבל במסגרת העסקאות שאתם עושים שם בין - - -

טינה מלמד: לא.

טינה מלמד: זה דואג לקיום התחנה, ולא דואג לפיקוח.

טינה מלמד: אבל אני מאמינה שכן נצליח - - - וזה ישפר את זה.

טינה מלמד: לעצם העניין, הערות המבקר בעניין אפסניה צה"לית: הנושא הזה טופל.

אמנון כהן: הארכיון?

טינה מלמד: לא – תקליטורים - - -

אמנון כהן: אמרת שהנושא הזה מטופל – כולל ברקוד שתרכשו בעתיד.

אמנון כהן: כעת את מתייחסת לנושא הארכיון?

אבי בניהו: אני ארחיב לגבי הארכיון: נושא הארכיון של גלי צה"ל הוא נושא כאוב – ובסוגריים אם יורשה לי, אני חושב שזה גם עניינה של הכנסת.

אבי בניהו: יש בגלי צה"ל ארכיון עם 80 אלף שעות מוקלטות של דברי ימי המדינה – הקמת המדינה, העליה מתימן, העליה ממרוקו--

אמנון כהן: ידוע – מה עושים?

אבי בניהו: העכברים אוכלים את זה.

אבי בניהו: זה נמצא בסרטים, במבנה נטוש.

אבי בניהו: מחזיק את זה אזרח מתנדב ושני חיילים.

אמנון כהן: אולי תעביר את זה לרשות השידור.

אבי בניהו: עוד מעט יסגרו אותנו, ואז נעביר הכל לרשות השידור, ונהיה רשת ח'.

אבי בניהו: ביקשתי מהממונה על ארכיון צה"ל להכין דו"ח, אולי זה יזיז מישהו.

אבי בניהו: היא הכינה – וזה לא הזיז.

אבי בניהו: אם אינני טועה, עוזי ודליה, התשובה של צה"ל שניתנה לדו"ח המבקר היא שאנחנו נידרש לענין, אבל אין תקציב.

אבי בניהו: מדובר ב-13 מיליון שקלים כדי להסדיר את הענין.

עוזי ברלינסקי: אתם נזקקים לזה מדי פעם בפעם?

אבי בניהו: בוודאי.

עוזי ברלינסקי: כלומר, זהו חומר פעיל.

אבי בניהו: כשנפטר האלוף מוטי הוד – יש שידור.

אבי בניהו: כשיש 10 שנים לרבי מלובביץ' – יש הקלטות.

אבי בניהו: כשיש 20 שנה למלחמה מסויימת – יש הקלטות.

קריאה: זה נקרא הליך דיגיטציה.

קריאה: ברשות השידור אנחנו מצאנו פיתרון לדבר הזה.

עוזי ברלינסקי: שאלתי את השאלה כי אם אתה מזדקק לכך – אפשר לזרוק כל סרט מן הסוג הזה אחרי פרק זמן מסויים אם אתה לא משמר אותו.

עוזי ברלינסקי: לכן ייתכן מאוד שמתוך המספר העצום הזה של כ-80 אלף שעות, כמעט הכל כבר לא עובד.

עוזי ברלינסקי: אז צריך לדעת האם הם בדקו, האם יש להם נוהל לענין הזה, או שזה סתם--

אבי בניהו: קיבלנו 30 אלף דולר מאוניברסיטת הרווארד – הצלנו 800 שעות.

אבי בניהו: הם פנו אלינו עכשיו שוב, והם רוצים לתת סכום גדול יותר.

אבי בניהו: היינו בקשר עם גנזך המדינה, עם בית הספרים הלאומי, עם ארכיון צה"ל – הפיתרון גדול על מערכת הביטחון; הוא צריך להיות ברמת המדינה.

אבי בניהו: אני מקווה שבעקבות הדו"ח, הצבא ומשרד הביטחון ימצאו אזישהו פרטנר טוב.

אבי בניהו: שר המשפטים הציע לנו את האפוטרופוס הכללי, אבל לא העלה דבר.

אמנון כהן: אבקש לשמוע את רשות השידור.

אמנון כהן: יוני:

אלי בן-מנחם: בנוגע לארכיון הזה – מדובר בחומר שלא יסולא בפז; זה חשוב מאוד להיסטוריה ולחינוך.

אלי בן-מנחם: ברשות השידור יש לנו פרוייקט דיגיטציה.

אלי בן-מנחם: לאחר שאוספים את כל החומר, אפשר להיפטר מהסרטים.

אלי בן-מנחם: אם הם יהיו בקשר עם גנז המדינה הם יכולים גם לקבל כסף.

עוזי ברלינסקי: אין לו כסף לענין.

עוזי ברלינסקי: אני מעודכן להיום.

אלי בן-מנחם: נפגשתי אתו כמה פגישות, ובכל מקרה הוא לעזור בגיוס כספים.

אלי בן-מנחם: זה יכול להיות פתרון.

עוזי ברלינסקי: הוא פרש, להזכירך.

אלי בן-מנחם: בכל מקרה, אסור לזלזל בנושא הארכיון.

אלי בן-מנחם: אנחנו התבקשנו לבוא לכאן.

אלי בן-מנחם: מדובר בתחנה מתחרה, ואנחנו מכבדים אותה ולא רוצים למתוח כאן שום ביקורת.

אלי בן-מנחם: היות וביקשתם מאיתנו תשובות מסויימות, הבאנו לכאן את שני האנשים--

אמנון כהן: אם גלי צה"ל הוקם כדי לתת מידע לצה"ל ולכלל הציבור – לגייס אנשים, חיילים פוטנציאלים, להגיש תוכניות, לגוון את זה – האם תוכלו לציין כמה אחוזים אתם נותנים לציבור הרחב בנושא הביטחון וצה"ל?

אלי בן-מנחם: אנחנו שידור ציבורי.

אלי בן-מנחם: יש לנו 9 תחנות ברדיו.

אלי בן-מנחם: בשתי התחנות העיקריות – רשת א' ורשת ב' – אנחנו מתייחסים לנושא הזה של הביטחון.

אלי בן-מנחם: העברנו לכם את התשובות בכתב.

אלי בן-מנחם: אם תרצה, מיקי - - - ואיתן אלמוג, שאחראי על רשת א'--

אמנון כהן: יש לכם גם תוכניות עם תכנים, כמו הרצאות?

אלי בן-מנחם: כן, בהחלט.

אלי בן-מנחם: אני אתן למיקי ולאיתן לפרט.

אבי בניהו: אם אפשר להעיר: אתמול אירחתי בתחנה את איש המוסד בן 80, שהלך לדוד בן גוריון ביום פתיחת שידורי התחנה כדי להקליט אותו.

אבי בניהו: דוד בן גוריון אף פעם לא אמר שהתחנה משדרת לחיילים.

אבי בניהו: היא צריכה לדווח לחיילי צה"ל ולאזרחי היישוב על המתרחש בארץ – וזו אקטואליה, על המתרחש בעולם – תרבות--

קריאה: באיזו שנה זה היה?

אבי בניהו: ספטמבר 1950.

כוכי מרדכי: כמה זה רלוונטי להיום.

אבי בניהו: זה רלוונטי מאוד.

אבי בניהו: זה לא רק חיילים.

אמנון כהן: תודה.

מיכאל מירו: רק אגיב לדבריו של אבי:

מיכאל מירו: אנחנו במדינה דמוקרטית; אין מדינה דמוקרטית בעולם שבה צבא משדר לאזרחים.

מיכאל מירו: צריך למצוא לדבר הזה הסדר.

מיכאל מירו: לגופה של הערה: כפי שאמר יוני, אנחנו תחנה ציבורית ואנחנו מנסים לשקף את סדר היום הציבורי שעולה.

מיכאל מירו: בין אם אני שמח על כך ובין אם לאו, במדינה שלנו סדר היום הביטחוני עומד בראש, וכמעט שאין יומן שלא נפתח עם איזשהו ענין מדיני-בטחוני – vice versa; זה לא משנה – שבו הנושאים עולים.

מיכאל מירו: עכשיו זה נושא ההתנתקות, ובפעמים אחרות אלו הם פיגועים או פעולות של הצבא – התקפות של חיל האוויר בעזה ובמקומות אחרים.

מיכאל מירו: כל הדברים האלה תופסים נפח גדול מאוד של השידורים, בין אם אני אתכנן זאת ובין אם לא, מפני שאנחנו תחנה שהיא תחנת אקטואליה, שמגיבה על האירועים.

מיכאל מירו: מבחינת יוזמות, יש לנו תוכניות עומק, כמו הערכת מצב, יש לנו תוכניות על נשים, תוכניות פריפריה--

אמנון כהן: האם אתה יכול לציין אחוזים?

אמנון כהן: זה בוודאי תלוי במצב ובאקטואליה.

מיכאל מירו: אתן לך דוגמה מיומן בוקר לפני יומיים: ביום ראשון תכננו יומן שייפתח בנושא תאונות הדרכים – סדר יום אזרחי.

מיכאל מירו: התכוונו לעשות את זה, ולומר: הנה, ניתן את נושא תאונות הדרכים.

מיכאל מירו: בשעה 13:00 היה הדו"צ, וסדר היום של היומן הזה התהפך.

מיכאל מירו: אם כן, מייד נושא החייל שנהרג בדו-צדדי הפך למרכזי.

מיכאל מירו: זה כבר תפס את הנפח, ואז תאונת הדרכים הפכה - - - זאת גם הדוגמה שנתתי למשה ממחלקת המחקר והמידע של הכנסת – זה בעצם דבר נזיל.

מיכאל מירו: אתה יכול לתכנן משהו אחד, ופתאום--

אמנון כהן: אבל אין לך משהו מובנה מוגדר, לנושאי ביטחון או צה"ל?

מיכאל מירו: זה נכנס במסגרת האקטואליה היומית, ובתוכניות העומק.

מיכאל מירו: אין מה לעשות – זהו דבר מהותי מאוד.

מיכאל מירו: זו מדינה עם סדר יום ביטחוני.

אלי בן-מנחם: היתה גם תוכנית שבועית ספציפית – "ליתר ביטחון" – של כרמלה מנשה, שעסקה בנושאים הבטחוניים.

איתן אלמוג: אמרתי לתחקירן משה - - - שלמעשה, הדבר העיקרי הוא שאי אפשר להפריד היום בין התחום האזרחי לתחום הצבא והביטחון בארץ – היום ובעבר.

איתן אלמוג: אין לי הרבה להרחיב מעבר לדברים שאמרו יוני בן מנחם ומיקי מירו.

איתן אלמוג: הערה אחת לגבי בן גוריון – וזה בכובע אחר לחלוטין שלא קשור לרשות השידור: ראשית, אני איש גלי צה"ל לשעבר, ואחד האשמים בפיתוחה של מערכת החדשות - - - גלי צה"ל בשנות ה-70.

איתן אלמוג: במסגרת מחקר אקדמי שלי במחלקה למדעי המדינה באוניברסיטה העברית – וזהו חומר שלא פורסם – בן גוריון נענה להצעותיהם של אנשי חיל הקשר בהגנה לשעבר – - - - לביא ז"ל, נפתלי רז ואחרים – להקים תחנה בידורית לחיילים.

איתן אלמוג: האינטרס האמיתי היה להקים מכשיר לאינדוקטרנציה רעיונית לחיילים.

כוכי מרדכי: אני צריכה להשתתף עוד זמן קצר בוועדת הכלכלה, אז תסלחו לי על כך שאני אצטרך לצאת לאחר שאסיים.

כוכי מרדכי: אני אשמח שיירשם בפרוטוקול שגם אני הייתי שכנתו של אבי בניהו ביד אליהו בשכונת התקווה, וגדלנו וכל הדמעות.

אבי בניהו: כשאת למדת, אני הייתי צריך למכור סברס.

כוכי מרדכי: לעניין הדו"ח: אני חושבת שגלי צה"ל היא תחנה נהדרת ומצויינת, ואבי עושה עבודה נהדרת.

כוכי מרדכי: רק שמקומה לא בצבא ההגנה לישראל.

כוכי מרדכי: בין גלי צה"ל לצבא אין שום קשר.

כוכי מרדכי: ראינו בדו"ח מבקר המדינה שאחוזים בודדים מופנים למעשה לאוכלוסיה של חיילים, ומיועדים לשירות ביטחון.

כוכי מרדכי: כל השאר הוא באמת רדיו שראוי שיהיה מסחרי, אבל ודאי לא רדיו שכפוף לצבא.

אמנון כהן: תודה.

אמנון כהן: נציג הרשות השניה, בבקשה.

דרור גדרון: הנושא שמטריד את הרשות השניה נושא החסויות בגלי צה"ל, נושא שעדיין לא זכה להסדרה בחוק או בכללים.

דרור גדרון: למעשה, זהו נושא פרוץ.

דרור גדרון: תחנות הרדיו האזורי, שהרשות השניה מופקדת עליהן, מתקיימות אך ורק ממכירת זמן פרסום, וכל שקל שהולך למקור אחר – כמו 12 מיליון ש"ח למשל, שהולכים לגלי צה"ל – יורד מעוגת הפרסום הכללי וגם מהתחנות האזוריות, מה שמקשה מאוד על עצם קיומן.

דרור גדרון: הנושא הזה חייב להיות מוסדר.

דרור גדרון: הוא נדון היום בוועדת הכלכלה, ונכון להיום השידור הזה מבוצע בלי שום הסמכה בחוק.

אמנון כהן: חבר הכנסת אורי אריאל, בבקשה.

אורי אריאל: אבי, אתה אחראי גם על "במחנה"?

אבי בניהו: זה הוצע לי בעבר, אבל דחיתי את זה.

אורי אריאל: כי אני רואה שלקראת הדיון היום, יש בתשבץ שאלה: מיהו מבקר המדינה.

אורי אריאל: חשבתי ששמת את כפך בכפך - - -

אבי בניהו: לא.

אבי בניהו: אני גם מבטיח שאני לא אחשוף את - - -

אורי אריאל: - - -

אמנון כהן: לא שאלו מיהו יו"ר הוועדה לענייני ביקורת המדינה?

אבי בניהו: אין ביננו קשר - - - כמו מעריב וידיעות.

אמירה חכמון: שמי אמירה חכמון, ממשרד האוצר.

אמירה חכמון: רציתי להוסיף בהמשך להערתו של חבר הכנסת רן כהן.

אמירה חכמון: הוא דיבר קודם על עלויות שמתוקצבות ישירות, ועל אותן עסקות ברטר--

אמנון כהן: שיתוף פעולה.

אמירה חכמון: עסקאות חלופין – במקרה - - - שת"פ, אבל יש להן שווי כלכלי.

אמירה חכמון: רציתי להוסיף שישנן עלויות נוספות שלא באות לידי ביטוי בתקציב ובאותן עסקאות שת"פ.

אמירה חכמון: זאת מכיוון שיש כאן מבנה מיוחד – מקרה של תחנה שהיא צבאית, ויש כאן עלויות נוספות שאף אחד לא נותן עליהן את הדעת – עלות כלכלית ולא עלות תקציבית.

אמירה חכמון: אתן דוגמה: ימי מילואים.

אמירה חכמון: עלות של חייל חובה.

אמירה חכמון: הרי ברור שהעלות למשק של חייל חובה – הוא לא משלם שכר של חייל חובה.

אמירה חכמון: עלות אנשי קבע – כל אלו עלויות שקיימות בגלי צה"ל--

אבי בניהו: זה בתקציב.

אמירה חכמון: זה לא בתקציב.

אמירה חכמון: עלות של אנשי קבע חלקית בתקציב, מכיוון ש--

אבי בניהו: גם של ימי מילואים.

אמירה חכמון: אני מדברת על שני דברים: לא כל העלות של אנשי קבע מגולמת בתקציב מכיוון שמבחינה היסטורית חיילי קבע לא משלמים את כל מס הבריאות, ולא משלמים את כל--

אבי בניהו: זה סיפור עם כל צה"ל – בסדר.

אבי בניהו: אז אי אפשר להפיל את זה על גלי צה"ל – תשעה אנשי קבע.

אמירה חכמון: פתחתי ואמרתי שזה בגלל הנושא המיוחד – יש כאן תחנה שהיא תחנה צבאית.

אמירה חכמון: אני לא מכירה עוד הרבה דוגמאות, ואתם יכולים להאשים אותי בעובדה שאני צעירה.

אמירה חכמון: אם אתם מכירים, אני אשמח לשמוע.

אמירה חכמון: הנושא השני הוא חיילי מילואים.

אמירה חכמון: העלות שלהם באה לידי ביטוי, ועלות תקציבית של חיילי מילואים היא עלות שעולה לצבא, שהיא העלות הממוצעת.

אמירה חכמון: העלות המשקית בגין כל יום מילואים נאמדת בכמעט פי שלושה או ארבעה, בעיקר אם מדברים על אותו סדר גודל של אותם אנשי מילואים שעושים מילואים בגלי צה"ל.

אמירה חכמון: כל העלויות האלה לא באות לידי ביטוי בדו"ח, ולדעתי די בצדק, כי זה גם לא בא לידי ביטוי בצבא.

אמירה חכמון: אבל כאן בדיוק הענין המיוחד: תחנה שהיא צבאית.

אמירה חכמון: בהמשך הדברים האלה, רציתי לשאול את נציג משרד הביטחון: אותו גוף שאמור לבוא ולפקח על הרכש בגלי צה"ל – האם יש כאן תוספת של אנשים, תוספת של אזרחים עובדי צה"ל – אתם יש לנו בעיה רצינית.

אמירה חכמון: האם אפשר לקבל פירוט גם אודות התוספת הזאת.

אבי בניהו: גלי צה"ל תשחרר תקן על חשבון התקנים שלה, ותתן תקן למשרד הביטחון עליו יוצב איש שיוחלט על ידי סמנכ"ל משרד הביטחון – אחד מעובדי המשרד--

אמירה חכמון: תקן מול תקן?

אבי בניהו: בוודאי.

אבי בניהו: אנחנו מפוקחים.

אבי בניהו: בהמשך לדברים שנאמרו כאן, אני רוצה לומר ליוני בן-מחם: אומנם אנחנו תחנה מתחרה, אבל אני רוצה לומר לפרוטוקול שכולנו אזרחי המדינה.

אבי בניהו: יוני ואני גם נדברנו בטלפון כשהוא נכנס לתפקידו.

אבי בניהו: יחד עם יוני ועם אנשיו, אני רואה את תפקידי ואת תפקידנו לשמור את השידור הציבורי במדינת ישראל מול כל הגלים של המסחורים, הכספות, וה"קח דירה".

אבי בניהו: אני אומר את זה ברצינות תהומית.

אבי בניהו: יש חברה צעירה ושסועה, וזהו התפקיד של קול ישראל, זהו התפקיד של הערוץ הראשון וזהו התפקיד של גלי צה"ל.

אבי בניהו: בנוגע לחסויות שידורים: הרדיו האזורי – וזה בסדר מבחינתו – רוצה להגדיל את ההאזנה שלו פי ארבע, ולהגדיל את ההכנסות שלו פי ארבע.

אבי בניהו: את זה הוא יוכל לעשות רק אם הוא יצליח להביא לסגירת גל"צ וגלגלצ – כי אז המאזינים לא יעברו כנראה לרשת א'; הם יעברו לרדיו האזורי, שמשדר מוסיקת - - -, וגם אני סובל מכך עם הילדים שלי.

אבי בניהו: רציתי שזה יהיה ברור.

אליעזר זנדברג: מימים ימימה, היה נהוג שבוועדה הזאת לא תוקפים ממצאים של מבקר המדינה.

אליעזר זנדברג: את הוויכוח, את הדו שיח ואת המחלוקת על הממצאים – הדברים נעשים לפני חתימתו של הדו"ח על ידי מבקר המדינה.

אליעזר זנדברג: אני חושב שזהו נוהג ראוי וטוב.

אליעזר זנדברג: אני אומר את זה לאור טענה שנשמעה כאן, ונזרקה לחלל האוויר – "אין שעות גלובליות".

אליעזר זנדברג: אני שב ואומר שאני לא צריך להוכיח - - - שמה שכתוב בדו"ח זה נכון.

אליעזר זנדברג: זאת המסקנה, ווועדה הזאת בוודאי צריכה לקבל את העובדה שהמסקנה הזאת בנויה על יסודות איתנים.

אליעזר זנדברג: אני אינני יודע מה נעשה בכל רגע נתון בכל גוף מבוקר; אני יודע מה נעשה בכל גוף מבוקר בתקופה שבה משרדי עורך את הביקורת.

אליעזר זנדברג: אני לא יודע מה קורה היום, אלא מה קרה בתקופה שבה נכנסנו ובדקנו את גלי צה"ל.

אליעזר זנדברג: אין שחר לטענה שנשמעה כאן.

אליעזר זנדברג: הדברים ברורים.

אליעזר זנדברג: אני לא צריך להוכיח אותם.

אליעזר זנדברג: אני לא צריך להראות את כל המסמכים שיש בידי.

אליעזר זנדברג: אבל אני אומר: הדברים ברורים לגבי התשלום לשעות גלובליות.

אליעזר זנדברג: זוהי הערה כללית.

אליעזר זנדברג: הערה שניה: בתגובת ראש הממשלה בנושא שימור ארכיון גל"צ, אני קורא כי לאור המציאות התקציבית אין ביכולת צה"ל למכן ולשדרג את הארכיון.

אליעזר זנדברג: צה"ל יחד עם ארכיון צה"ל מחפש פתרון הולם ברמה הלאומית.

אמנון כהן: זה יכול לקחת 10 שנים.

אליעזר זנדברג: אני מקים קול זעקה וצעקה, ואומר שצריך לפעול כאן במהירות.

אליעזר זנדברג: כולנו נבכה אם כל החומר הזה – ולו חלקו – יילך לטמיון.

אליעזר זנדברג: חבל.

אליעזר זנדברג: אני אומר לכם: הוועדה הזאת צריכה להקים את הקול החזק ביותר שביכולתה להקים כדי שהנושא הזה יבוא על פתרונו.

אמנון כהן: אני מודה לאדוני המבקר.

אמנון כהן: בשל העובדה שהנושא הזה חשוב מאוד, ובשל העובדה שבדיון הזה לא נמצאים אנשים שיכולים לתת תשובות – מדובר בתקציב רציני; בנוסף, היו מספר סעיפים שאתה, כמפקד גל"צ השתדלת לתת לגביהם תשובות.

אמנון כהן: אני מודה לך על כך שהגעת.

אמנון כהן: כפי הנראה, נקיים דיון עם הרמטכ"ל, ולא נסתפק - - - נבקש לשמוע ממנו כיצד הוא רואה את הנושא האחרון שהעלה מבקר המדינה בנוגע לארכיון ולהקלטות של הארכיון.

אורי אריאל: אם יורשה לי להעיר, לצורך התקציב הזה צריך את מנכ"ל משרד הביטחון כדי לפתור את הבעיה.

אורי אריאל: הרמטכ"ל לא יפתור כאן שום דבר.

אורי אריאל: תזמין את מנכ"ל משרד הביטחון – הוא יודע למצוא את הכסף - - -

אמנון כהן: המנכ"ל כבר מוזמן לאחד הדיונים.

אמנון כהן: לפיכך, ייתכן שנקיים באותו יום שני דיונים כדי שלא להטריח אותו לבוא פעמיים.

אמנון כהן: נקיים דיון קצר יותר בנושא הזה – כדי שייתן לנו את התשובות.

אמנון כהן: לגבי התשובות שלא יכולנו לקבל מכם לגבי שאר הליקויים – הדברים שהתחייבתם גם למשרד ראש הממשלה: כנראה נקיים דיון מעקב; אלא אם כן אתם תעבירו לנו את הנהלים החדשים, והכל יסתדר.

אמנון כהן: אם אנחנו נראה שהכל כבר מסודר, אין טעם לקיים דיון.

אמנון כהן: אבל אם יש דברים שלא זזים ולא הגיעו לפתרונם, אנחנו נקיים דיון המשך כדי לשמוע את הממצאים ואת תיקון הליקויים.

רן כהן: בדרך כלל אני לא נוהג לדבר לאחר דברי הסיכום של היושב ראש, אבל אני מציע את הדברים כדי שאולי תאמץ אותם: יש כאן הרבה דברים לביקורת – רשמתי לעצמי, ואני אפילו לא טורח לומר אותם.

רן כהן: אני מודה על האמת, יש לי הרבה דברים - - - מתוך אהבה גדולה לגלי צה"ל, אבל אין עם מי לדבר על כך.

רן כהן: זה לא לאבי ולא לאף אחד.

רן כהן: מאחר שהחלטת להזמין את מנכ"ל משרד הביטחון, ובצדק, יש דבר אחד קריטי מאוד: במציאות הנוכחית, בעיקר ביחס למי שרוצה בטובתה של גלי צה"ל, אי אפשר לקיים שום הערכה אמיתית לגבי העלות הכלכלית וההתנהלות הכלכלית של גלי צה"ל.

רן כהן: מדובר במין מבנה שאין אפשרות להעריך אותו.

רן כהן: אני לא יודע מהם אותם 33 מיליון ₪; האם זה מעט, הרבה או בינוני – האם זה אמיתי או לא.

רן כהן: לכן כדאי שכאשר מנכ"ל משרד הביטחון יבוא לכאן, הוא ייתן מענה גם לסוגיה הזאת.

רן כהן: יש כאן הרבה מאוד דברים – מה פתאום מעסיקים בגלי צה"ל חברות כוח אדם?

רן כהן: זאת תחנה שלב-לבה היה צריך להצמיח מקרב חיילי צה"ל לתוך המערכת הזאת אנשים שישרתו דווקא את הדמוקרטיה; להיפך, מהכיוון של משטרים אפלים, שמחזיקים מערכת שידור צבאית.

רן כהן: יש כאן דברים שחייבים לתת להם מענה רציני.

רן כהן: לכן יש צורך בכך שכאשר המנכ"ל יבוא, הוא יהיה מוכן גם לתשובות האלה.

אמנון כהן: אני בטוח שהוא ייתן תשובות גם לכך, וכמובן גם ביחס לשאלה אם התחנה שייכת לצה"ל, או שנהפוך אותה לתחנה כלכלית עם תקציב סגור - - - לגבי כל נושא מדיניות המשרד.

אמנון כהן: אנחנו צריכים לשבת, לחשוב ולראות איך אנחנו מתקדמים.

אמנון כהן: אני מודה שוב למפקד גלי צה"ל – תמשיכו לעשות טוב לעם ישראל ולחיילים.

אמנון כהן: תנו מידע, תנו את המידע הנכון ביותר לצה"ל.

אמנון כהן: התמקדו בחינוך – אני כבר רואה שלא מכינים לכך בתיכונים; מערכת החינוך של מדינת ישראל כשלה – אז לכל הפחות אתם, תנו מה שאתם יכולים כדי לשפר זאת.

אמנון כהן: תודה לכולכם, הישיבה נעולה.